מפרט אחיד לפריט 2.2 א'

**דלק לסוגיו**:

דלק ותדלוק תחנת

**תוכן עניינים**

**פרק 1 - הוראות כלליות..........................................................................................3**

**פרק 2 - תנאים רוחביים.........................................................................................4**

**פרק 3 - המשרד להגנת הסביבה...............................................................................6**

**פרק 4 - משטרת ישראל........................................................................................16**

**פרק 5 - זרוע העבודה............................................................................................29**

**פרק 6 - הרשות הארצית לכבאות והצלה...................................................................37**

**פרק 1 - הגדרות כלליות**

* 1. **בעל מקצוע מוסמך**
		1. מי ששר הפנים הסמיכו לעניין סעיף 6ב לחוק רישוי עסקים (להלן - החוק), והוא אחד מאלה:
1. מהנדס רשוי כמשמעותו בחוק המהנדסים והאדריכלים, התשי"ח-195 (להלן - חוק המהנדסים), הרשום במדור הנדסה אזרחית, ואדריכל רשוי כמשמעותו בחוק המהנדסים הרשום במדור לארכיטקטורה.
2. במבנה פשוט, כהגדרתו בתוספת הראשונה לתקנות המהנדסים והאדריכלים (רישוי וייחוד פעולות), התשכ"ז-1967 (להלן - תקנות ייחוד פעולות):
3. מהנדס או אדריכל רשום בפנקס המהנדסים והאדריכלים במדור להנדסה אזרחית או ארכיטקטורה.
4. הנדסאי כמשמעותו בתוספת הראשונה לתקנות ייחוד פעולות.
	1. **בעל עסק**
		1. לרבות בעל רישיון העסק, מבקש הרישיון, המחזיק בעסק או האדם שבהשגחתו, בפיקוחו או בניהולו פועל העסק.
	2. **גורם מוסמך ארצי**
		1. כל אחד מאלה, לפי העניין:
5. ראש רשות הרישוי שבתחומה נמצא העסק, או עובד בכיר אחר מקרב עובדיה שהוא הסמיך לעניין זה.
6. המנהל הכללי של המשרד נותן האישור, או עובד בכיר אחר מקרב עובדי משרדו שהוא הסמיך לעניין זה.
7. נציב כבאות והצלה, או קצין כבאות והצלה בכיר אחר שהוא הסמיך לעניין זה.
8. המפקח הכללי של משטרת ישראל, או קצין משטרה בכיר אחר שהוא הסמיך לעניין זה.
	1. **הוראות לצד המפרט האחיד**
		1. מסמכים ותנאים כאמור בסעיף 7ג2(ג) לחוק, שנקבעו בחיקוק, הנדרשים מבעל עסק לפי החוק, לרבות לפי סעיפים 6ב, 6ג ו-8 עד 11ב לחוק, ואולם אין באי-פרסומם כדי לפטור מן הדרישה להגישם או למלאם.
	2. **החוק**
		1. חוק רישוי עסקים, התשכ"ח-1968.
	3. **התקנות**
		1. תקנות רישוי עסקים (הוראות כלליות), התשס"א-2000.
	4. **מפרט, מפרט אחיד**
		1. מפרט, לפי סעיף 7ג1 לחוק, המאחד את התנאים לרישיון, הנדרשים מטעמם של נותני האישור לפי סעיף 7 לחוק, והמסמכים הנדרשים על-פי סעיף 6ד לחוק מעסק מהסוג האמור בתחילת המפרט והוראות לצד המפרט האחיד, המופיעות במפרט.
	5. **נותן אישור**
		1. השר להגנת הסביבה, השר לביטחון הפנים, שר העבודה, הרווחה והשירותים החברתיים, שר החקלאות ופיתוח הכפר או שר הבריאות, או מי שהם הסמיכו לתת אישור, לעניין עסק שקביעתו כטעון רישוי נעשתה בהתייעצות עמם, לשם הבטחת המטרות כאמור בסעיף 1 לחוק.
	6. **צו רישוי עסקים**
		1. צו רישוי עסקים (עסקים טעוני רישוי), התשע"ג-2013.
	7. **רישיון**
		1. רישיון עסק, היתר זמני או היתר מזורז.
	8. **רשות הרישוי**
		1. בתחום רשות מקומית - ראש הרשות המקומית או מי שהוא הסמיכו לכך.
		2. מחוץ לתחומה של רשות מקומית - מי ששר הפנים הסמיכו לכך.
	9. **שינוי בעלות**
		1. כל שינוי בזהות הבעלים הרשומים ברישיון העסק, לרבות הוספת בעל או גריעתו, וכן העברת שליטה בתאגיד כמשמעותה בחוק ניירות ערך, התשכ"ח-1968.

**פרק 2 - תנאים רוחביים**

***הוראות לצד המפרט האחיד***

* 1. אין באמור במפרט זה כדי לפטור את מבקש הרישיון מהגשת בקשה, ומקבלת אישורים מתאימים לפי החוק ולפי כל דין. מפרט זה אינו מהווה רישיון. המנהל עסק ללא רישיון עובר על החוק, ויהא צפוי לעונשים הקבועים בחוק.
	2. אין באמור במפרט זה כדי לפטור בעל עסק מקיום דרישות כל דין החל עליו, אף אם הוראות הדין אינן מופיעות במפרט.
	3. אם קיימים בעסק סוגי עסקים נוספים החייבים ברישוי לפי צו רישוי עסקים (עסקים טעוני רישוי), התשע"ג-2013, יחולו עליהם התנאים המסוימים לעסקים מסוגם, בין שהם מפורטים במפרט האחיד ובין שאינם מפורטים בו, והאמור בתנאים אלה לא יגרע מהם.
	4. לבקשה לרישיון יצורפו, לאחר שנחתמו בידי בעל מקצוע מוסמך: תרשים סביבה, מפה מצבית ותכנית עסק, כמפורט בפרק ה' לתקנות. בנוסף, יצורפו לבקשה מסמכים המפורטים במפרט זה, אם ניתן להגישם בעת הגשת הבקשה.
	5. רישיון יוצג בעסק במקום נראה לעין.
	6. נותן אישור או רשות הרישוי רשאים להוסיף תנאים ברישיון לפי סעיף 7 לחוק.
	7. המבקש רישיון, או בעל רישיון, רשאי להגיש השגה על תנאי או מסמך שנדרש ממנו במפרט זה, למעט תנאי או מסמך שנקבע בחיקוק. את ההשגה יש להגיש לגורם מוסמך ארצי בהתאם לטופס 9 המופיע בתקנות רישוי עסקים (הוראות כלליות), תשס"א-2000.
	8. לגורם המוסמך לדון בהשגות מטעם נותן האישור, לפי טופס ההשגה, בתוך 30 ימים מיום קבלת הדרישה לפי המפרט האחיד. הנחיות לגבי אופן הגשת ההשגה מפורטות באתר. עותק של ההשגה יש להגיש לרשות הרישוי. עבור כל השגה יש לשלם אגרה בסך 323 ₪ (סכום המתעדכן מעת לעת). יודגש כי הגשת השגה אינה מתלה את תוקפה של החלטה, כל עוד לא החליט אחרת הגורם שהוגשה לו ההשגה.
	9. **ביטול רישיון או פקיעתו**
		1. לא יהיה תוקף לרישיון עסק או להיתר זמני אם חלו שינויים מהרשום בו או במסמכים המצורפים לו לגבי סוג העסק, לרבות מבניו, שטחו, הבעלות בו, מיקומו וסוג העיסוק.
		2. רישיון עסק יבוטל אם נעשו שינויים בעסק בהשוואה לתרשים הסביבה, המפה המצבית או תכנית העסק, לאחר שניתנה לבעל הרישיון הזדמנות להשמיע את טענותיו.
		3. היתר זמני יפקע בנסיבות האמורות בסעיף 2.9.2.
		4. רשות הרישוי רשאית לבטל רישיון מטעמים אחרים, לאחר התייעצות עם נותן אישור המופקד על קיום מטרה מן המטרות האמורות בסעיף 1(א) לחוק, שאי קיומה משמש עילה לביטול, ולאחר שניתנה לבעל הרישיון הזדמנות להשמיע את טענותיו.
		5. במקרה של יסוד סביר להניח שנעברה בעסק או לגביו עבירה לפי סעיף 14 לחוק (עיסוק ללא רישיון, הפרת תנאי מתנאי הרישיון או הפרה של תקנות הנוגעות לעניין), ניתן להוציא לעסק צו הפסקה מנהלי לפי סעיף 20 לחוק.
	10. **הוראות במפרט האחיד**
		1. בעל עסק ידווח לנותן האישור על כל שינוי בעסק, העלול להשפיע על העמידה בתנאי הרישיון, שלושה חודשים מראש לפחות, ויפעל לפי הנחיות נותן האישור.
	11. **תחילה**
		1. מועד תחילתן של ההוראות המפורטות בפרקים 1 (הגדרות כלליות) ו-2 (תנאים רוחביים) למפרט זה הוא ביום פרסומו של המפרט. מועד תחילתן של ההוראות המפורטות ביתרת הפרקים המופיעים במפרט זה יהיה בהתאם לאמור בכל פרק, ויחול רק על ההוראות המפורטות באותו הפרק.

**פרק 3 - המשרד להגנת הסביבה**

* 1. **הגדרות**

בפרק זה -

* + 1. **אירוע חירום** -התרחשות בלתי מבוקרת או תאונה שמעורב בה מתקן דלק, הגורמת או העלולה לגרום לזיהום הסביבה, לרבות שפך, דליפה, פיזור והתאיידות דלק.
		2. **"בודק הגנה קתודית**" -מהנדס שיתוך או טכנאי בעל ניסיון בתכנון ובבדיקות של מערכות הגנה קתודית, שאושר על ידי הממונה, ואשר עומד באחד מהתנאים הבאים:
1. הארגון הבינלאומיNACE   הסמיכו כמומחה להגנה קתודית לבצע בדיקות.
2. בעל ניסיון של 15 שנה לפחות בתכנון ובבדיקות של מערכות הגנה קתודית.
3. בעל ניסיון מוכח של 3 שנים לפחות בתכנון ובבדיקות של מערכות הגנה קתודית, וכן עבר השתלמות עיונית ומעשית, ועמד בבחינה שוות ערך לבחינה של ארגון NACE, להנחת דעתו של הממונה.
4. בעל ניסיון של 10 שנים לפחות בתכנון ובבדיקות של מערכות הגנה קתודית ושעבד תחת פיקוחו של מומחה כמוגדר בסעיפים 3.1.2.(1) עד 3.1.2.(3).
	* 1. **דלק** - כהגדרתו בתקנות.
		2. **מאושר** - אישור לאטימותו של חומר או ציוד למעבר דלקים שנבדק על-ידי מעבדה בלתי תלויה בהתאם לתקן UL, או תקן אחר שאושר בכתב על ידי הממונה.
		3. **נגר עילי מזוהם** - לרבות כל אחד מאלה:
5. משקעים שבאו במגע עם דלק או תשטיפים.
6. נגר עילי שריכוז ה- TOC בו עולה על 20 מ"ג/ליטר.
	* 1. **נגר עילי נקי** -משקעים שלא באו במגע ואינם עלולים לבוא במגע עם דלק או תשטיפים.
		2. **מתקן דלק** - מכל או צנרת הובלה מאושרים, המשמשים או המיועדים לשמש לאחסון דלק או להובלתו בתחום העסק.
		3. **מכל** - כהגדרתו בתקנות.
		4. **ממונה** - כהגדרתו בתקנות.
		5. **מפריד דלק** - מתקן מאושר המשמש או המיועד לשמש להפרדת דלק ממים.
		6. **משטחים** - משטחי תדלוק כלי הרכב ומשטחי מילוי מכלי הדלק.
		7. **פחמימני דלק** -Total Petroleum Hydrocarbons , כלל פחמימני הדלק (TPH).
		8. **צנרת** -צנרת המובילה דלק, לרבות צנרת ניפוק דלק וצנרת מילוי מכלים.
		9. **שעת חירום** - אירוע אסון המוני כמשמעותו בפקודת המשטרה, התשל"א-1971, או מצב מיוחד בעורף כהגדרתו בחוק ההתגוננות האזרחית, התשי"א-1951, או אירוע המתקיים מחוץ לעסק שעלול לגרום לאירוע חירום בעסק (לרבות רעידת אדמה).
		10. **תחנת תדלוק או תחנת דלק או התחנה** - כהגדרת "תחנת דלק" בתקנות.
		11. **תקנות** -תקנות המים (מניעת זיהום מים) (תחנות דלק), התשנ"ז-1997.
		12. **תשטיפים** - נוזלים שבאו במגע או עלולים לבוא במגע עם דלק.
		13. **21 BImSchV -** התקינה הגרמנית בנושא:“Air Pollution Control Regulation on the Restriction of Hydrocarbon Emissions During Vehicle Refueling of 7 October 1992, as amended by Article 1 of the Regulation of 6 May 2002”.
		14. **CARB 2000** - התקינה של מדינת קליפורניה בנושא: California Air Resources Board Vapor Recovery Certification Procedure, CP-201 Amended 28 April 2000 or later.
		15. **TÜV** - הארגון הגרמני: בגרמנית - Technischer Überwachungsverein באנגלית -Technical Monitoring Association.
		16. **NSW 2009** - התקינה האוסטרלית: New South Wales regulation number 533 - Protection of the Environment Operations (Clean Air) Amendment (Vapour Recovery) Regulation 2009.
		17. **UL (Underwriter Laboratory)** -ארגון תקינה אמריקאי המהווה צד שלישי, הבודק ומאשר התאמת מכשירים לייעודם.
	1. **תנאים מוקדמים**
		1. בעל העסק יתקין את כל התשתיות הנדרשות בתקנות המים (מניעת זיהום מים) (תחנות דלק), התשנ"ז-1997.
		2. בכל מכל בנזין בתחנת התדלוק תותקן מערכת להשבת אדי דלק למכלית או מכל, המספקים דלק בנזין לתחנה בעת מילוי מכלי דלק בתחנת התדלוק (בתנאים אלו - מערכת Stage 1).
		3. בעל העסק יתקין בכל עמדות התדלוק של העסק, המשמשות לתדלוק כלי רכב בדלק בנזין, מערכת להשבת אדי דלק למכלי הדלק של התחנה בעת תדלוק כלי הרכב (בתנאים אלו - מערכת Stage 2), וזאת בהתאם להוראות סעיפים 3.6.8 ו-3.6.9.
	2. **דיווח**
		1. בעל העסק ידווח בכתב לנותן האישור על כל תקלה במערכות מישוב האדים או במערכות הבקרה, שלא תוקנה תוך שבוע ימים.
		2. בעל העסק ידווח לנותן האישור על כל ביצוע בדיקת מי תהום בעסק, ויעביר אליו עותק של תוצאותיה בתוך 14 יום מקבלתם.
	3. **כללי**
		1. בעל העסק יקיים הדרכות למנהלי תחנות התדלוק בכל הנוגע למניעת מפגעים סביבתיים ולקיום הנהלים, כמפורט בתנאים אלו. תנאי זה בא להוסיף על חובות ההדרכה המוטלות בהקשר זה על בעל העסק במסגרת הדין הכללי, ולא לגרוע מהן. עובדי תחנות התדלוק יעברו הדרכות על-ידי בעל העסק או מי מטעמו, לרבות על ידי מנהל התחנה.
		2. בעל העסק יעביר לעיון נותן האישור, בכל עת שיתבקש, את תכנית ההדרכה, אופייה ותכניה, שמות המודרכים, תפקידיהם בעסק ותדירות קיום ההדרכות.
		3. בעל העסק ישמור תיעוד על קיום ההדרכות, לרבות תאריכים, משתתפים ונושאים שהועברו. התיעוד יישמר בשטח העסק, ויוצג לנותן האישור על פי דרישה.
	4. **מים, שפכים ומניעת זיהום קרקע**
		1. בתחנות שהוקמו החל מדצמבר 1997 ואילך, יותקנו ויופעלו מערכות ניקוז ואיסוף נפרדות:
7. לשפכים סניטריים.
8. לתשטיפים ולנגר עילי מזוהם.
9. לנגר עילי נקי.
	* 1. בתחנות שהוקמו לפני דצמבר 1997 לא נדרש להתקין ולהחזיק מערכת ניקוז נפרדות לתשטיפים ולמי נגר, אם מי נגר מהגגות מנוקזים למפריד דלק, אשר הנפח שלו תואם את ספיקות המים בעסק בהתאם להוראות היצרן, על-פי תקן 858 EN (חלקים 1 ו-2), ובהתאם לפרק 5.8 במסמך "[נוהל: מפרט טכני להקמת תחנת דלק חדשה](http://www.sviva.gov.il/subjectsEnv/ContaminatedSoil/FuelStorageContainment/GasStations/Documents/nohal_tachanat_delek.pdf)", המפורסם באתר האינטרנט של המשרד להגנת הסביבה, ובתנאי שמתקיימים כל אלה:
10. תעלות הניקוז לתשטיפים יכוסו בשבכות, ויובילו אל מפריד הדלק.
11. תעלות הניקוז למי נגר ינקזו את כל שטח התחנה למעט המשטחים ולרבות גגות ומרזבים, ויובילו את מי הנגר אל מערכת הניקוז הציבורית או אל מחוץ לשטח התחנה, או אל יעד אחר באישור נותן האישור.
	* 1. **משטחים**:
12. יהיו אטומים ועמידים בפני פחמימני ותוספי דלק, לרבות החיבורים בין אבני השפה, תפרי ההתפשטות ואיי משאבות הדלק.
13. יופרדו מיתר שטחי התחנה על-ידי תעלות ניקוז לתשטיפים או בשיטה הנדסית אחרת המקיימת הפרדה בין נגר עילי נקי לתשטיפים, ויהיו בשיפועים המובילים את התשטיפים למפריד דלק.
	* 1. צנרת שהותקנה לאחר דצמבר 1997 תהיה מאושרת.
		2. השפכים הסניטריים של התחנה וכן מים שהופרדו מדלק במפריד הדלק יוזרמו למערכת ביוב ציבורית, או שיסולקו בדרך אחרת שאושרה על ידי נותן האישור.
		3. במקרה שנתגלה זיהום או חשד לזיהום בתחנה, שמקורו עלול להיות בעמדות המילוי, יהיו פתחי המילוי של מכלי הדלק:
14. נתונים בשוחה אטומה מאושרת בעלת ציפוי עמיד בפני פחממני ותוספי דלק, בה ייאסף דלק במקרה של גלישה. טרם ההתקנה תסולק כל הקרקע המזוהמת, כאמור בתקנה 13 לתקנות המים (מניעת זיהום מים) (תחנות דלק), התשנ"ז-1997. סעיף זה לא יחול במקום שבו ניתן לכך אישור מראש ובכתב מאת הממונה. בעל העסק רשאי להגיש לממונה בקשה מנומקת בכתב לפטור מקיום הוראות סעיף זה, כאשר לא ניתן לבצע הוראה זו מסיבות הנדסיות.
15. מצוידים באמצעי מאושר לאיסוף שפיכות בעת מילוי המכלים שיהיה עמיד לדלקים, ינקז את עודפי המוצר אל המכלים, יכוסה למניעת חדירת מי גשם ויוגן מפני קורוזיה.
	* 1. **תפעול שוטף**
16. מתקני הדלק יתופעלו בזהירות המתבקשת תוך נקיטת כל האמצעים הסבירים כדי למנוע שפיכת דלקים.
17. הגישה למתקני הדלק, עמדת הפריקה, אמצעי הניטור ומפריד הדלק תהיה פנויה ונגישה.
18. מפתחות שוחות המנפקות (דיספנסרים) יוחזקו בעסק, באופן שניתן יהיה לבצע בדיקה חזותית של השוחה. במקרים שבהם לא ניתן להשאיר ברשות התחנה מפתחות, תבוצע הבדיקה בתיאום מראש.
19. פתחי המילוי של מכלי הדלק יהיו סגורים, למעט בזמן פריקת מכליות תדלוק או ביצוע עבודות תחזוקה.
20. ריכוז פחמימני הדלק בשפכים, במוצא מפריד הדלק, לא יעלה על 20 מ"ג/ליטר (20 PPM).
21. ריכוז פחמימני הדלק בשפכים המופנים להשקיה, במוצא מפריד הדלק, יהיה בהתאם [להוראות תקנות בריאות העם (תקני איכות מי קולחין וכללי טיהור שפכים), התש"ע-2010](http://www.health.gov.il/LegislationLibrary/Briut01.pdf) שימוש בשפכים להשקייה יעשה בכפוף הוראות כל דין.
	* 1. בעל העסק יטפל בקרקע מזוהמת שנתגלתה בתחנה עקב דליפת דלק לפי תקנות המים:
22. בכל אחד מהמקרים הבאים יבצע בעל העסק סקר גז קרקע וסקר קרקע לפי ההנחיות העדכניות של המשרד להגנת הסביבה, המתעדכנות מעת לעת בקישור: <http://www.sviva.gov.il/subjectsEnv/ContaminatedSoil/SoilSurvey/Documents/seker_karka_hanchyot_09.pdf>.
23. על-פי העניין, סקר מי תהום בהתאם להנחיות רשות המים והביוב ובכפוף לממצאים יבצע שיקום קרקע על-פי סעיפים 3.5.8.(1) עד 3.5.8.(6) בלוחות זמנים שיקבע נותן האישור, ועל-פי תכניות חקירה ושיקום שאושרו על ידו מראש:
24. אם קיים חשד לזיהום קרקע מדלק שמקורו בתחנה, קיים זיהום או חשד לזיהום מי תהום מדלק בשטח התחנה או בסמיכות לו, או קיים זיהום קרקע/מים או חשד לזיהום קרקע/מים, ומתבצעת חשיפה של הקרקע כתוצאה מהסרת תשתיות או התקנתן (כגון: שוחות, מכלים, צנרת).
25. על-פי דרישת נותן האישור עקב אינדיקציה אחרת לזיהום שמקורו בתחנה.
26. ביצוע קידוחים לניטור מי תהום ייעשה בכפוף להנחיות של רשות המים והביוב.
27. על בעל העסק לשקם את הקרקע המזוהמת, ולהביא את המזהמים לריכוזים המפורטים בחוברת ["ערכי סף ראשוניים למזהמים בקרקעות"](http://www.sviva.gov.il/InfoServices/ReservoirInfo/DocLib2/Publications/P0201-P0300/P0234.pdf) המפורסמת באתר האינטרנט של המשרד להגנת הסביבה. נותן האישור רשאי לאשר בכתב ערכי סף שונים המבוססים על סקר הערכת סיכונים כמפורט בחוברת זו, ובלבד שתוכנית הסקר על כל שלביה וביצוע הסקר אושרו מראש על-ידי נותן האישור.
28. שיקום הקרקע בשיטות טיפול in situ יתחיל בתוך 120 יום ממועד אישור תכנית השיקום. שיקום קרקע בשיטות חפירה וסילוק יתחיל בתוך 90 יום ממועד אישור תכנית השיקום. שיקום הקרקע, בלוח זמנים שונה, כפוף לאישור מראש בכתב מנותן האישור.
29. בכל מקרה של זיהוי שכבת דלק הצפה על פני מי תהום, ישאב בעל העסק את שכבת הדלק הצפה עד להיעלמותה. פעולות לשאיבת הדלק יחלו בתוך 60 יום מזיהוי השכבה הצפה, ויבוצעו בכפוף להוראות לכל דין.
	* 1. במקרה שנתגלה זיהום או חשד לזיהום בתחנה שנבנתה לפני דצמבר 1997, שמקורו עלול להיות בעמדות המילוי, בעל העסק יתקין מערכת למניעת מילוי יתר של המכלים העומדת באחת מהדרישות הבאות:
30. מפסיקה אוטומטית את הזרימה למכל עם מילוי 95% ממנו.
31. מזעיקה את המפעיל עם מילוי 90% מהמכל.
32. במכלים שזמן המילוי שלהם הוא מעל שעתיים - מגבילה זרימה 30 דקות לפני מילוי יתר, או מפעילה אזעקה דקה לפני מילוי יתר או מפסיקה זרימה, כך שהציוד שבראש המכל לא ייחשף לדלק.
	* 1. כל השוחות התת קרקעיות בעסק (שוחות מכלי דלק ושוחות מנפקות הדלקים - דיספנסרים):
33. תהיינה יבשות מנוזלים, וניתנות לפתיחה לצורך ביקורת בכל עת או בתיאום מראש.
34. במקרה שנתגלה זיהום או חשד לזיהום בתחנה, שמקורו עלול להיות בשוחות תת קרקעיות, ייאטמו השוחות באמצעים מאושרים, או יותקנו בהן אמצעים מאושרים.
	* 1. בעל העסק יפעל לביצוע בדיקות והתקנת מתקנים בהתאם לסעיף 5, ובהתאם ללוחות זמנים שיקבע נותן האישור, בכל אחד ממקרים אלה:
35. נתגלה זיהום, או חשד לזיהום בתחנה, שמקורו יכול להיות בקורוזיה של מתקני התחנה.
36. לפי דרישת נותן האישור, במקרים מיוחדים כגון: מיקום רגיש של התחנה או גילה המתקדם.
	* 1. בעל העסק יבצע בדיקת פוטנציאלים בין המתקנים התת-קרקעיים של התחנה לבין הקרקע.
		2. על פי הממצאים ובהתאם להמלצות של בודק הגנה קתודית, בעל העסק יתקין מערכת של הגנה קתודית למכלים ולצנרת התת-קרקעיים, כדי למנוע קורוזיה וסכנת דליפת דלקים לסביבה. ההגנה הקתודית תהיה בהתאם למפורט בתקן ישראלי ת"י 4571 חלק 1 (דצמבר 2000) (מכלי דלק תת קרקעיים בעלי דופן כפולה: ייצור והגנה קתודית), או בכל תקן אחר על פי אישור נותן האישור.
		3. בעל העסק יתפעל ויתחזק את מערכת ההגנה הקתודית בהתאם לנדרש בתקן האמור או בכל תקן אחר על פי אישור נותן האישור, ובהתאם להוראות מהנדס שיתוך כמפורט בתקנות המים.
		4. בעל העסק יתקין שוחה במוצא מפריד הדלק, לפני ההתחברות למערכת הביוב הציבורית, המאפשרת דיגום נוח של השפכים היוצאים מהמפריד.
		5. בעת הוצאת מתקן דלק או חלקו ממקומו, בדיקת קרקע מתחת למתקן דלק שהוצא תבוצע בעת הוצאת מתקן דלק או חלקו ממקומו. הבדיקה והטיפול בקרקע המזוהמת, אם תימצא, תבוצע לפי הנהלים שנקבעו לפי סעיף 9 במסמך תנאים זה. דו"ח ממצאי הבדיקה יועבר לנותן האישור בתוך 30 יום מהוצאת מתקן הדלק.
		6. ripless Nozzle 5.17 - בעל העסק יתקין פיות תדלוק שאינן מטפטפות (Dripless Nozzles) בעמדות ניפוק הסולר.
	1. **איכות אוויר**
		1. בעל העסק יחזיק את מתקני הדלק בתחנת התדלוק, לרבות מתקני האחסון, השינוע ואספקת הדלק, מחברים ואטמים, פתחי מילוי ומדידים, סגורים ואטומים בכל עת שאינם בשימוש, כך שתימנע יציאת דלק ואדי דלק לאוויר.
		2. על אף האמור בסעיף 3.6.1, רשאי בעל העסק להתקין על מכלי אחסון הדלק אמצעי אוורור, כגון שסתום פריקת לחץ, העומד בדרישות תקינת ה-CARB 2000 או ה-NSW 2009, ונושא אישור המעיד על כך מה-CARB, ה-TUV או UL, או אמצעי אוורור אחר שהוכח כפועל באותה היעילות, ואשר אושר מראש ובכתב על-ידי נותן האישור.
		3. פתחי אמצעי האוורור המאושרים לפי סעיף 3.6.2, ימוקמו בגובה של 3 מטרים לפחות מעל הקרקע, ובמרחק גדול ככל הניתן מחלונות או מפתחי כניסת אוויר של מבנים סמוכים.
		4. בעל העסק יבצע בדיקות תקופתיות לבדיקת דליפות אדים ממתקני הדלק ותקינות אמצעי האוורור בהתאם למפורט ב[הנחיות לבדיקת מערכות מישוב אדים](http://www.sviva.gov.il/subjectsEnv/SvivaAir/CarPollution/Documents/Vapor-Recovery-System-Instructions.pdf) על עדכוניהן מעת לעת, כפי שמפורסמות באתר האינטרנט של המשרד להגנת הסביבה.
		5. בעל העסק לא יפעיל ולא ירשה לאחר להפעיל מתקן דלק שנמצאה בו תקלה בעת ביצוע הבדיקות התקופתיות שנעשו לפי סעיף 3.6.4, או בכל זמן אחר, ולא תוקנה בתוך שבעה ימים מיום ביצוע הבדיקות התקופתיות כאמור, או מיום שנמצאה התקלה, לפי העניין.
		6. על אף האמור בסעיף 3.6.4, יהיה בעל עסק פטור מביצוע בדיקות תקופתיות כאמור באותו הסעיף, אם התקין מערכת בקרת לחץ אוטומטית לניטור רציף של רמת הלחץ במתקני הדלק, כמפורט להלן:
37. מערכת בקרת הלחץ תזהה ותתריע לבעל העסק על מצבים שבהם מדידות הלחץ מעידות על פליטה של אדי דלק ממתקני הדלק לאוויר, ועל תקלות במערכת בקרת הלחץ.
38. מערכת בקרת הלחץ תעמוד בדרישות תקינת ה-NSW 2009, ותתריע על תקלות בהתאם לתקינה זו. בעל העסק יחזיק באישור מטעם ה-TÜV, המעיד על עמידה של מערכת בקרת הלחץ בדרישות תקינת ה-NSW 2009.
39. בעל העסק יתקן כל תקלה שעליה התריעה מערכת בקרת הלחץ תוך שבעה ימים או שלושים ימים, בהתאם לדרישות תקינת 2009 NSW. אם לא תוקנה התקלה בתוך התקופה האמורה, תנתק מערכת בקרת הלחץ באופן אוטומטי את מערכת אספקת הדלק ממתקן הדלק שבו נרשמה התקלה.
40. בעל העסק לא יפעיל ולא ירשה לאחר להפעיל מתקן דלק שנתגלתה בו תקלה על-ידי מערכת בקרת לחץ, שלא תוקנה כאמור בסעיף 3.6.6.(3).
41. נתוני מערכת בקרת הלחץ ירשמו ויישמרו בעסק לתקופה של 12 חודשים לפחות, ויוצגו או יימסרו לנותן האישור על-פי דרישתו.
	* 1. **מערכת להשבת אדי דלק Stage 1:**
42. בכל מכל בנזין בתחנת התדלוק תופעל מערכת להשבת אדי דלק למכלית או מכל המספקים דלק בנזין לתחנה, בעת מילוי מכלי דלק בתחנת התדלוק (בתנאים אלו - מערכת Stage 1).
43. מערכת Stage 1 תופעל בכל זמן מילוי מכלי הבנזין של תחנת התדלוק. בעל העסק לא ימלא ולא ירשה לאחר למלא את מכלי הדלק בתחנת התדלוק ממכלית דלק או מכל אחר, אם הוא אינו מחובר למערכת השבת אדי דלק והפתחים העליים של מכלית הדלק אינם סגורים, או אם מערכת השבת האדים אינה פועלת או אינה תקינה.
	* 1. **מערכת להשבת אדי דלק Stage 2**
44. בעל העסק יפעיל בכל עמדות התדלוק של העסק, המשמשות לתדלוק כלי רכב בדלק בנזין, מערכת להשבת אדי דלק למכלי הדלק של התחנה, בעת תדלוק כלי הרכב (בתנאים אלו - מערכת Stage 2).
45. מערכות Stage 2 על כל מרכיביהן תעמודנה בדרישות תקינת ה-BImSchV 21, ויישאו אישור מטעם ה- TÜV על כך שהן עונות לדרישות תקינה זו.
46. על אף האמור בסעיף 3.6.8.(2), יהיה בעל העסק רשאי להתקין אמצעים אחרים למניעת פליטת אדי דלק בעת התדלוק שאינם עונים על הדרישה בסעיף האמור, המוכחים כפועלים באותה היעילות, באישור מראש ובכתב של נותן האישור.
47. בעל העסק יסמן באופן ברור ובולט לעין את עמדות התדלוק שבהן מותקנת מערכת מסוג Stage 2 באמצעות מדבקה או שלט, המציינים כי בעמדה זו מותקנת מערכת להשבת אדי דלק.
48. כל רכיבי מערכת Stage 2, לרבות צנרת דלק, צנרת ואקום, מחברים ואטמים, שאינם חלק מקורי של המערכת, יותאמו לדרישות הטכניות של החברה המייצרת את מערכת Stage 2 שהותקנה בעמדת התדלוק.
49. בעל העסק יתקין ויפעיל מערכות בקרה אוטומטיות, שינטרו ויבקרו באופן רציף את פעילותן של כל מערכות מישוב האדים מסוג Stage 2 הקיימות בעסק. מערכות הבקרה תזהינה באופן אוטומטי תקלות הן במערכת Stage 2 והן במערכת הבקרה האוטומטית, תתרענה עליהן לבעל העסק ותנהלנה רישום באופן המאפשר מעקב אחר מועד הופעת התקלה ומועד חזרתה של המערכת לפעולה תקינה (בפרק זה - מערכת בקרה).
50. מערכות הבקרה וכל מרכיביהן יעמדו בדרישות תקינת ה- BImSchV 21, ויתריעו על תקלות בהתאם למאפיינים המפורטים בתקינה זו. בעל העסק יחזיק באישור מטעם ה-TÜV כי מערכות הבקרה עונות לדרישות תקינה זו.
51. במקרה בו מערכת הבקרה מתריעה על תקלה במערכת Stage 2, בעל העסק ירשום את המועד המדויק שבו התגלתה התקלה ויפעל לתיקון התקלה בתוך שבעה ימים.
52. לא תוקנה תקלה במערכת Stage 2 בתוך שבעה ימים כאמור בסעיף 3.6.8.(8), מערכת הבקרה תנתק באופן אוטומטי את פעילות עמדות התדלוק בהן נרשמה התקלה, ובעל העסק לא יפעיל ולא ירשה לאחר להפעיל עמדת תדלוק שלא תוקנה בה תקלה כאמור בתוך שבעה ימים.
53. בעל העסק יבצע בדיקות תקופתיות לתפקוד ויעילות מערכות Stage 2 בהתאם ללוחות הזמנים, [השיטות והדרישות כמפורט בהנחיות לבדיקת מערכות מישוב אדים של המשרד להגנת הסביבה](http://www.sviva.gov.il/subjectsEnv/SvivaAir/CarPollution/Documents/Vapor-Recovery-System-Instructions2.pdf). ממצאי הבדיקות יישמרו בתחנת התדלוק לתקופה של 24 חודשים לפחות, ויוצגו או ימסרו לנותן האישור על-פי דרישתו.
54. על אף האמור בסעיפים 3.6.8.(1) עד 3.6.8.(10), עסק הנמצא במרחק גדול מ-80 מטרים משימושי קרקע רגישים -  תחילתם של סעיפים 3.6.8.(1) עד 3.6.8.(10), תהיה בתאריך 31/12/2016. בסעיף זה:
55. "שימושי קרקע רגישים" - בית מגורים, מוסד חינוך, מוסד רפואי, מעון לקשישים, מלון, פנימיית נוער, מעון לילדים ושימושי קרקע דומים.
56. "מרחק" - המרחק בקו אווירי בין צינורות האוורור של המכלים התת קרקעיים, אי המשאבות ונקודות המילוי, ובין גבול המגרש של שימושי הקרקע הרגישים.
	* 1. **מערכות Stage 2 שהותקנו בתחנות תדלוק עד ליום מסירת המפרט האחיד לבעל העסק:**
57. על אף האמור בסעיפים 3.6.8.(2) ו-6.3.6.8.(7), אם הותקנה עד ליום 28/04/2011 בתחנת תדלוק מערכת Stage 2 אחרת שלא כאמור בסעיף 3.6.8.(2), רשאי בעל העסק להמשיך להפעילה אם עד ליום 31.12.2015 תותקן ותופעל בתחנת התדלוק מערכת בקרה כאמור בסעיף 3.6.8.(7), ויש בידיו מסמכים המעידים על מועד התקנת מערכת מישוב האדים כאמור.
58. על אף האמור בסעיפים 3.6.8.(2) ו-6.3.6.8.(7), רשאי בעל עסק להפעיל מערכת Stage 2 ומערכת בקרה שלא על-פי הסעיפים האמורים, אם התקיימו כל אלה:
59. עד ליום מסירת מפרט זה הותקנו בתחנה מערכת Stage 2 ומערכת בקרה העומדות בדרישת תקינת CARB 2000 והנושאות אישור מטעם ה- CARB המעיד על כך, לפי תנאים קודמים שניתנו לבעל העסק לפי סעיף 7 לחוק.
60. בידי בעל העסק עותק של תנאים, או תנאים נוספים ברישיון עסק שניתנו לתחנת הדלק לפי סעיף 7 לחוק, אשר מורים על התקנת המערכת האמורה בסעיף 3.6.9.(2א).
61. בידי בעל העסק מסמך המעיד על מועד התקנת המערכות כאמור.
	* 1. **תחזוקה, שמירת נתונים ודיווח:**
62. לאחר התקנת מערכות מישוב אדים ומערכות בקרה, על בעל העסק לבצע בדיקת תקינות של המערכות על כל מרכיביהן, כמפורט [בהנחיות לבדיקת מערכות מישוב אדים של המשרד להגנת הסביבה](http://www.sviva.gov.il/subjectsEnv/SvivaAir/CarPollution/Documents/Vapor-Recovery-System-Instructions2.pdf).
63. בעל העסק יפעיל ויתחזק את מערכות מישוב האדים ומערכות הבקרה המותקנות בתחנת התדלוק בהתאם להנחיות היצרן, ובאופן תקין בכל עת.
64. בעל העסק ישמור בשטח העסק בכל עת מסמכים אלה:
65. רישום של המידע כמפורט להלן: שם האחראי על התחנה, ושם האחראי על התקנת מערכות השבת האדים.
66. תיאור של מערכות השבת האדים לרבות דגם ומספר סידורי, ושל נתוני התפעול והתחזוקה של מערכות השבת האדים לרבות תיקונים שבוצעו בהן, תוצאות בדיקות ידניות ופרטי מבצע הבדיקה, ורישום של תקלות ותיקונן.

בעסק שבו מערכת השבת אדים החלה לפעול החל משנת 2009, ישמרו בבקר המערכת ממצאי ניטור רציף למשך 24 חודשים לפחות.

העתק האישורים המעידים על עמידה של מערכות השבת האדים ומערכות הבקרה האוטומטיות בתקינה, כנדרש בפרק זה.

בעל העסק יציג או ימסור את המסמכים הנזכרים לעיל לנותן האישור על-פי דרישתו.

בעל העסק ידווח בכתב לנותן האישור על כל תקלה במערכות מישוב האדים או במערכות הבקרה, שלא תוקנה תוך שבוע ימים.

* 1. **הנחיות להיערכות לקראת אירוע חירום בשגרה ובשעת חירום**
		1. בעל העסק יכין טבלה מעודכנת, המכילה את הפרטים הבאים לגבי כל אחד ממתקני הדלק. הטבלה תישמר בתחום העסק, ותימסר לנותן האישור או לרשות הרישוי על-פי דרישה:

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **שם המתקן** | **סוג** | **מיקום (נ.צ)** | **מרחק ממגורים/****שימוש רגיש** | **כמות אחסון פוטנציאלית ובפועל** | **האם המכל עילי/תת קרקעי** | **אם המכל עילי-האם במאצרה** | **האם קיימת מערכת לגילוי דליפות** | **האם הצנרת ביניקה או בלחץ** | **האם קיים שסתום גזירה** |
|  |  |  |  |  |  |  |  |  |  |
|  |  |  |  |  |  |  |  |  |  |

* + 1. בעל העסק יכין נוהל חירום בכתב, שמטרתו למנוע ולצמצם ככל האפשר זיהום של הסביבה, לרבות קרקע, מים ואוויר בעת אירוע חירום, אשר יכלול את הפרטים הבאים (להלן: "נוהל חירום"):
1. תיאור אופן הטיפול באירוע חירום, לרבות פירוט כוח האדם המוקצה לכך, בעבור כל תרחיש, כמפורט להלן: אירוע חירום בהיקף מצומצם בתחום העסק; אירוע חירום רחב היקף בתחום העסק; ושעת חירום.
2. פירוט שמות וטלפונים עדכניים של הגורמים המעורבים בטיפול באירוע חירום (צוות עובדי התחנה/חברת הדלק, וקבלנים שאיתם נקשרו חוזים לצורך טיפול באירועי חירום).
3. קביעת מיקומו של משטח בשטח העסק, שעליו יונחו בעת אירוע חירום כלי הקיבול לדלק וקרקע ספוגה בדלק. המשטח יהיה אטום, באופן שימנע חלחול והתפשטות של הזיהום.
4. פירוט הציוד הנדרש לאיסוף השפך והקרקע המזוהמת, וציון מקום אחזקת ציוד זה בתחום העסק או מחוצה לו.
	* 1. בעל העסק יחזיק בשטח העסק אמצעים מתאימים לספיגת דלק, לשאיבה של דלק, ולפינוי הקרקע המזוהמת בהתאם למפורט בנוהל החירום.
		2. בעל העסק, או מי מטעמו, יכשיר כוח אדם לטיפול באירוע חירום בתחום העסק בהתאם לנוהל החירום.
		3. בעל העסק ידווח למוקד הסביבה של המשרד להגנת הסביבה על כל אירוע חירום, או על חשש שיקרה אירוע חירום.
		4. בעת אירוע חירום, בעל העסק יפעל בהתאם לנוהל החירום.
	1. **פסולת**
		1. בעל העסק יאחסן פסולת בעסק במכלים המותאמים לסוג הפסולת וכמותה ובאופן שימנע מפגעים לסביבה, לרבות מטרדי ריח, מזיקים, ו/או פיזור פסולת ותשטיפים לסביבה.
		2. בעל העסק יאסוף ויפנה פסולת מהעסק על-פי כל דין, בתדירות אשר תמנע מפגעים סביבתיים.
		3. בעל העסק יפנה פסולת מהעסק למפעל מחזור, לאתר סילוק פסולת או לתחנת מעבר לפסולת, המורשים על-פי כל דין.
	2. **נהלים**
		1. בתחנת הדלק יהיו ויופעלו נהלים כתובים ומסמכים בנושאים שלהלן:
5. נוהל פינוי תוצרי מפריד הדלק.
6. נוהל טיפול במקרה של דליפה או חשש לדליפה.
7. נוהל חירום, כאמור בסעיף 3.7.
8. נוהל בדיקת אמצעי הניטור, לרבות הפיאזומטרים, בהתאם להנחיות הממונה לעניין הניטור החודשי.
9. נוהלי הפעלה, תחזוקה ובדיקת תקינות מערכות מישוב אדים STAGE 1 ו-STAGE 2.
10. קבלות המעידות על פינוי תכולת מפריד למתקן טיפול או מחזור הרשאי לקבל סוג זה של שפכים, תישמרנה בעסק למשך שנה לפחות.
	* 1. העתקי הנהלים והמסמכים הרלוונטיים ישמרו בעסק, ויוצגו או יימסרו לנותן האישור על-פי דרישתו.
		2. על אחראי המשמרת להכיר את הנוהל המוזכר בסעיף 3.9.1.(2), על בוריו.
		3. מנהל תחנת התדלוק יכיר את כל הנהלים המוזכרים לעיל על בוריים.

**פרק 4 - משטרת ישראל**

***מידע כללי***

* 1. **הוראות חוק הנוגעות לעניין**
		1. חוק סמכויות לשם שמירה על ביטחון הציבור, התשס"ה-2005.
	2. **הגדרות**
		1. **"נוהל פרופיל המאבטח 90.028.103"** - מסמך המפרט את תנאי הכשירות וההכשרה של בעלי תפקידים בתחום האבטחה בעסקים טעוני אישור משטרה.
		2. **"רשומה"** - פנקס או כרטסת שדפיהם ממוספרים במספרים שוטפים, או כל מדיה מגנטית מקובלת אחרת בה ניתן לרשום נתונים ופעולות.
		3. **"מנהל אבטחה", "מאבטח בסיסי"** - כהגדרתם בנוהל פרופיל המאבטח 90.028.103.
		4. **"קצין הרישוי"** - קצין הרישוי בגזרת תחנת המשטרה בה ממוקם העסק.
		5. **"נאמן ביטחון"** - אדם שקיבל הכשרה פנימית על ידי מנהל האבטחה הארצי של רשת תחנות הדלק שבה עובד. ההכשרה בהתאם לתכנית משטרת ישראל ואחידה לכלל החברות.
		6. **"תחנה לצריכה עצמית"** - תחנת דלק שמספקת דלק ללקוחות ע"ב כרטיס/כרטיס אשראי או למנויים ללא גביית כספים במקום. כוללת רק עמדת תדלוק, גגון, מכלי דלק, עמדה למילוי אוויר וברז מים. התחנה תימצא במתקני כוחות הביטחון וההצלה, חניוני תחבורה ציבורית, מפעלים תעשייתיים או ממשלתיים או ביישובים כפריים וקיבוצים.
		7. **"אירוע חריג"** - כל אירוע שאינו בשגרת הפעילות בתחנת הדלק ויש לו זיקה להיבטי משטרת ישראל לרבות: אירועים פליליים, ביטחוניים, או השפעה על ביטחון הציבור.
		8. **"אירוע של עבירה חמורה"** - כל אירוע כנגד בעל העסק ועובדיו, כגון: שוד, התפרצות, סדר ציבורי וכו'.
		9. **"תפישת האבטחה"** - מסמך שנכתב על ידי משטרת ישראל המגדיר את עקרונות האבטחה בעסקים, (המסמך מסווג לרמת שמור - למורשים בעלי סיווג מתאים).
		10. **"תכנית אבטחה"** - מסמך אשר ייכתב על-ידי מנהל אבטחה, ומפרט את האמצעים לאבטחת שלום הציבור שיינקטו בעסק כולל: בעלי התפקידים מתחום האבטחה שיוצבו בו, מספרם ואופן פריסתם, מערכות ואמצעים פיסיים ואלקטרוניים. תכנית האבטחה תתבסס על עקרונות תפישת האבטחה של משטרת ישראל. התכנית תוצג בפני קצין הרישוי היחידתי באזור בו ממוקם העסק לצורך אישורה. תכנית האבטחה תכיל תיק שטח.
		11. **"תיק שטח"** - אוסף נתונים כולל על העסק וסביבתו המסייע למערך האבטחה של העסק וכוחות החירום וההצלה בקרות אירוע. על תיק השטח להכיל בין היתר את הנתונים הבאים: נתונים כלליים על המתקן המאובטח (מיקום, שעות עבודה, חתך אוכלוסיית העובדים, חתך אוכלוסיית המבקרים, כניסות ויציאות להולכי רגל ולרכבים, דרכי גישה, מספר קומות, מספר חדרים), אמצעים לאבטחת שלום הציבור לרבות בעלי התפקידים מתחום האבטחה שיוצבו בו, מספרם ואופן פריסתם, מערכות ואמצעים פיזיים ואלקטרוניים ואמצעי מיגון אחרים (דלתות, גדרות), ראה נספח א'.
		12. **"חנות נוחות"** - חנות הממוקמת במתחם תחנת דלק ובה נמכרים מוצרים שונים.
		13. **"עסק ברמת מיגון מוגברת"** - עסק שבשל מאפייניו, כמפורט בתיק השטח, והאירועים שאירעו בו הוגדר ע"י רע"ן אבטחה ורישוי מחוזי כעסק המחייב רמת מיגון מוגברת, בתחנה מאוישת בלבד.
	3. **הוראות נוספות**
		1. משטרת ישראל תבצע בדיקה בדבר מידע פלילי ואחר של בעל העסק, מבקש הרישיון ובעלי תפקיד נוספים בעסק. תוצאות הבדיקה יכולות להוות עילה לפסילת הבקשה.
		2. נותן האישור ו/או קצין משטרה מטעמו, רשאי להורות על שינוי מערך האבטחה בעסק ו/או תגבורו מעבר לאמור לעיל, בכפוף לאישור מחטיבת האבטחה.

***התנאים לקבלת הרישיון***

* 1. **תשתיות**
		1. כספים המחוזקים בעסק יישמרו בכספת העומדת בדרישות המפורטות בנספח ב', למעט כסף פעיל בקופות או על המתדלקים.
		2. הקירות החיצוניים בחדר בו מוצבת הכספת יהיו עשויים מבטון ב-300 עובי 20 ס"מ או מבלוק שעוביו לא יפחת מ-10 ס"מ שיוצמדו להם משטחי פח שעוביים לא יפחת מ-3 מ"מ. דרישה זו תחול על תחנות הדלק שיוקמו מיום תחולת המפרט ברשומות.
		3. החלונות בחנות הנוחות יהיו עשויים מזכוכית רב-שכבתית המורכבת ממספר לוחות זכוכית בעובי של 5 מ"מ כל אחד, המודבקים זה לזה באמצעות יריעות חומר פלסטי נגד רסס.
		4. פתחים לאוורור או למיזוג ימוגנו בסורגים העומדים בת"י 1635.
		5. בעסק שהוגדר כעסק ברמת מיגון מוגברת (מודל 3), בנוסף לדרישות המפורטות לעיל, ימוגן החלון הממוקם מעל מגירת השירות שבחנות הנוחות כנגד ירי בקוטר 9 מ"מ לפחות.
	2. **כספת**
		1. כספים המוחזקים בעסק יישמרו בכספת העומדת בדרישות המפורטות בנספח ב', למעט כסף פעיל בקופות או על המתדלקים.
	3. **אבטחה**
		1. בעסק בו תידרש אבטחה פיזית העסק יאובטח על פי תכנית האבטחה כפי שאושרה על ידי קצין רישוי ואבטחה מחוזי, מרחבי או תחנתי באזור בו ממוקם העסק.
		2. **עקרונות מענה האבטחה**
1. בתחנת דלק אשר אירעו במהלך השנה החולפת שלושה אירועי שוד/חבלה חמורה או יותר יוצב מאבטח בסיסי אחד.
2. הוחלט על הצבת מאבטח - הוא יוצב בתוך 12 שעות מהתגבשות הקריטריונים לתקופה של שבועיים ימים. הודעה על הצבת המאבטח תימסר לקצין האבטחה והרישוי המחוזי/מרחבי /תחנתי של משטרת ישראל שבתחומו נמצאת תחנת הדלק בהתאם להגבלות הקיימות (אישור החרגה נשיאת נשק).
3. המאבטח יוצב בתחנת הדלק החל מהשעה 22:00 ועד השעה 06:00 בבוקר (להלן: שעות הלילה). בתום השבועיים תקיים המשטרה הערכת מצב בה יוחלט האם יש צורך בהצבת המאבטח לתקופה נוספת שלא תעלה על חודשיים ימים בסך הכול. בכל מקרה, האבטחה בתחנת הדלק לא תופסק לפני שהדבר אושר על ידי קצין האבטחה במחוז/מרחב בו ממוקם המתחם.
4. חברת דלק, המונה יותר מעשר תחנות דלק, תמנה מנהל אבטחה ארצי וכן תמנה ממלא מקום למנהל האבטחה הארצי. הכשרותיהם ומינוים של מנהל האבטחה וממלא מקומו ייקבעו על ידי המשטרה עפ"י נוהל מינוי מנהלי ביטחון ברישוי.
5. מנהל האבטחה הארצי של חברת הדלק ימנה נאמן ביטחון בכל תחנת דלק השייכת לחברת הדלק. נאמן הביטחון יוכשר על ידי מנהל האבטחה הארצי בהתאם להנחיות המשטרה כמפורט בנספח ג'.
6. מתדלק בתחנת דלק יישא על גופו במהלך שעות היום סכום כסף שאינו עולה על 2000 ₪. במהלך שעות הלילה יוגבל הסכום שמתדלק רשאי לשאת על גופו ל-1,000 ₪.
7. בקופה אשר בחנות הנוחות יוחזק במהלך היום סכום כסף שאינו עולה על 3,000 ₪. במהלך שעות הלילה יוגבל הסכום שיוחזק בקופת חנות הנוחות ל- 1,500 ₪ (בכל קופה בנפרד).
	1. **מצלמות טלוויזיה במעגל סגור (טמ"ס)**
		1. **כללי**
8. בעסק תותקן מערכת מצלמות טלוויזיה במעגל סגור (טמ"ס) ברזולוציה של 1.3 מגה פיקסל לפחות או שווה ערך.
9. בכניסה לעסק וכן בקרבת האזורים המצולמים מחוץ לעסק ייתלה שלט המודיע כי האזור מצולם.
10. המערכת תכלול גיבוי למקרה של הפסקת חשמל למשך 30 דקות לפחות, למערכת ההקלטה וספקי הכוח של מצלמות הטמ"ס.
11. המצלמות במתחם תחנת הדלק יעבירו את תמונת המצלמה למוקד בקרה אלקטרוני בשידור לאחור.
12. בעת התרעה מוקד הבקרה יודיע למוקד הרואה על הצורך בתצפית מידית על המקום המזעיק.
	* 1. **מיקום המצלמות**
13. בכניסה לתחנת הדלק וביציאה ממנה באופן שהתמונה המצולמת תאפשר זיהוי הרכב ומספר הרישוי שלו.
14. בכל נתיב תדלוק, לזיהוי כלל הפעולות ליד המשאבה וכן זיהוי הרכב.
15. בחדר בו ממוקמת כספת העסק, אשר תתעד את גם את הכספת וגם את הכניסה לחדר הכספת.
16. בכניסה לחנות הנוחות ובמעבר הכרחי בו יעבור אדם, לצורך זיהוי פנים.
17. בסמוך לדלפק המכירה בחנות הנוחות בזווית שתאפשר צילום פנים של הלקוחות הסמוכים לדלפק.
18. יש להציב תאורה בחנות הנוחות בכל שעות היממה, לצורך קבלת תמונה איכותית.
19. המצלמות יותקנו בתחנת הדלק בחלק החיצוני בגובה וזאת על מנת למנוע את הסתרת הצילום או את הפגיעה במצלמה בדרך של חבלה בה, גניבתה או בכל דרך אחרת.
20. מצלמה המיועדת לזיהוי מספרי רכב תמוקם במקום שממנו ניתן לראות היטב את לוחית הרישוי ואת צורתו הכללית של הרכב.
	* 1. **אופן הצילום**
21. יש להשתמש במצלמות בעלות חשיפה אוטומטית וצמצם אוטומטי.
22. מערכת מצלמות הטמ"ס תאפשר צילום בחשיכה.
23. המצלמה לא תהיה מכוונת למקור אור חזק או למנורות העלולים לסנוור את עדשת המצלמה.
24. מהירות הצילום במצלמות כניסה ויציאה למתחם לא תהיה פחותה מ-25 FPS.
25. מערכת מצלמות הטמ"ס תהיה מסוגלת לתת יחד עם התמונה המוקלטת מידע טקסטואלי כגון שעה, תאריך, זיהוי מצלמה וכו'.
26. המערכת לא תאפשר לבצע שינויים במידע הטקסטואלי.
	* 1. **הקלטה**
27. ההקלטה תישמר למשך 30 יום לפחות ממועד צילומה.
28. ההקלטה תתבצע ברזולוציה של 1.3 מגה פיקסל לפחות או שווה ערך.
29. מערכת ההקלטה תאפשר הוצאת קבצים למדיה מגנטית נתיקה (CD,DISK ON KEY, DVD).
30. במתחם שאינו מאויש 24 שעות ביממה תותקן מערכת ההקלטה בתוך מארז עיגון ו/או מיגון אחר למחשב, העשוי מתכת, נעול במנעול ביטחון ומחוזק לאחד הקירות או לרצפת החדר.
31. תתאפשר העברת מידע מ-DVR ו-NVR בפורמט מסחרי סטנדרטי ובצורה מדויקת.
32. פורמט קבצים - כל הקבצים המקובלים לרבות JFIF , BMP ,TIFF , MPEG ,AVI וכו'.
33. כל הפורמטים צריכים לאפשר העתקה מדויקת של המידע. בזמן העברת הקבצים תתאפשר העברת תוכנת הצפייה והמקודד המתאים.
34. לא תילקח מע' הקלטה של מערכת מצלמות הטמ"ס ממתחם תחנת הדלק, אלא רק חומר (מדיה מגנטית מועתקת) בהתאם להנחיות "רמו"ט" ובתיאום עם מנב"ט החברה.
	1. **מערכות אזעקה ומצוקה**
		1. בתחנות דלק אשר אינן מאוישות בכל שעות היממה באופן רציף, תותקן מערכת אזעקה בחדר בו מותקנת כספת התחנה.
		2. מערכת האזעקה תחובר למוקד בקרה אלקטרוני.
		3. באחריות בעל העסק או מנהל העסק לוודא שיתקיימו גם התנאים הנוספים הבאים:
35. מערכת האזעקה, על כל מרכיביה, תהיה תקינה.
36. ביצוע בדיקת תקינות מערכת האזעקה, על כל מרכיביה, תהיה אחת לשנה.
37. בעל העסק או מנהל העסק יציג לנציג המשטרה, על פי דרישתו, אישור המעיד על הבדיקה.
	* 1. בעסק יותקנו לחצני מצוקה קוויים ו/או אלחוטיים (בדלפקי המכירה ועל המתדלקים), אשר יחוברו גם הם למוקד בקרה אלקטרוני.
		2. לחצני המצוקה יהיו מסוג לחצן יד.
		3. הלחצנים יותקנו בצורה כזו שתימנע לחיצה בטעות. הגישה אליהם תהיה נוחה כך שתתאפשר לחיצה סמויה בשעת הצורך.
		4. רדיוס הפעולה של הלחצן האלחוטי יהיה כ-30 מטר בתוך סביבה מסוככת. במקרה של בעיה בקליטה, ייעשה שימוש במגברי אות או בפיזור אופטימאלי של מקלטים.
		5. הסוללה בלחצן אלחוטי תאפשר פעולת המשדר ל-24 חודשים ובהם כ-100 הפעלות לפחות. אחת ל-24 חודשים יוחלפו הסוללות.
		6. המקלט לא יושפע מהפרעות RF חיצוניות, כגון: שידורי טלוויזיה, רדיו וטלפונים סלולאריים.
	1. **מערכת תקשורת**
		1. בכל מתחם יותקנו אמצעי תקשורת טלפוניים (קווי או סלולארי) לחירום. בידי העובדים יהיה מכשיר טלפון זמין.
	2. **רשומה**
		1. בעסק תנוהלנה הרשומות הבאות:
38. רשומת מועסקים אשר תכלול את פרטיהם האישיים של העובדים בעסק: שמות העובדים, מספרי תעודות הזהות שלהם, כתובות המגורים שלהם ודרכי תקשורת איתם.
39. פעולות הביטחון שננקטו בעסק באותו יום, רשימת האירועים הביטחוניים שאירעו באותו יום ותוצאות הסריקות לגילוי חפצים חשודים.
	* 1. הרשומה תנוהל על פי ההוראות הבאות:
40. הרישומים ברשומה ייעשו באופן ממוחשב או בעט או בדרך אחרת שאינה ניתנת למחיקה.
41. לא ייתלשו דפים מפנקס הרשומה ולא יוצאו כרטיסים מהכרטיסייה המהווה את הרשומה.
42. הרשומה תועבר למשטרה בכל עת על פי דרישתה.
43. אבדה רשומה יודיע בעל העסק או מנהל העסק למשטרה על אובדנה בתוך 48 שעות מעת שנודע לו כי הרשומה אבדה.
44. הרשומה תישמר לפחות שלושה חודשים מיום הרישום האחרון בה.
	1. **בדיקות ביטחוניות**
		1. לא תותר כניסת מבקרים לעסק אלא לאחר שנערכה סריקה יסודית בעסק לגילוי חפצים ורכבים חשודים.
		2. **סריקה ראשונה** תתבצע במשמרת בוקר בעת פתיחת התחנה ובטרם כניסת לקוחות.
		3. **סריקה שנייה** תתבצע במשמרת צהריים.
		4. **סריקה שלישית** תתבצע לפני סגירת התחנה ותחודש בבוקר למחרת.
		5. בעת הגעת משאית לתדלוק יש לוודא בעת הסיום נעילת המכלים.
		6. תוצאות הסריקה תירשמנה כמפורט בפרק "רשומה".
		7. הסריקה האחרונה תסתיים לפני ירידת החשיכה.
	2. **תאורה**
		1. בשעות החשיכה תופעל מחוץ לעסק תאורה אשר תאיר את דרכי הגישה לעסק ואת היציאות מהעסק.
		2. התאורה החיצונית תהיה תקינה בכל עת.
	3. **העברת כספים**
		1. עד 50,000 ₪ - יועבר באמצעות אדם אחד על פי הנחיות מנהל האבטחה.
		2. מעל 50,000 ₪ - באמצעות עסק של בלדרות מאובטחת המחזיק ברישיון עסק לפי פריט 8.3א' לצו רישוי עסקים.
	4. **הקלות**
		1. תחנה לצריכה עצמית כהגדרתה בפרק "הגדרות" תהיה פטורה מתנאי פריט זה, למעט תנאי הטמ"ס והתאורה.
		2. במידה וישנה כספת להפקדת מזומנים אותה סיפק עסק העונה לפריט 8.3א' לצו רישוי עסקים, אין צורך בהצבת כספת נוספת.
		3. עסק ללא אבטחה פיזית פטור מתוכנית אבטחה.
	5. **דיווחים, הצהרות ואחזקת מסמכים**
		1. **דיווחים והצהרות**
45. דיווח על תקינות מערכת האזעקה - אחת לשנה.
	* 1. **חובת אחזקת מידע ומסמכים**
46. אישור כי בעסק מותקנת כספת העומדת בדרישות המפורטות בנספח ב'.
47. בעסק בו תידרש אבטחה פיזית יש לצרף תכנית אבטחה אשר תפרט את אמצעי האבטחה הפיזיים והאלקטרוניים שיוצבו בעסק וכן את בעלי התפקידים בתחום האבטחה שיוצבו בעסק, מספרם ואופן הצבתם לפי תפישת האבטחה.
48. רשומת מועסקים אשר תכלול את פרטיהם האישיים של העובדים בעסק: שמות העובדים, מספרי תעודות הזהות שלהם, כתובות המגורים שלהם ודרכי תקשורת איתם.
49. רשומת פעולות הביטחון שננקטו בעסק באותו יום, רשימת האירועים הביטחוניים שאירעו באותו יום ותוצאות הסריקות לגילוי חפצים חשודים.
50. אישור טכנאי/מתקין מוסמך כי מערכת האזעקה שהותקנה בעסק עומדת בדרישות התקן הישראלי 1337 חלק 2 "מערכות אזעקה לגילוי פריצות - הוראות התקנה בבתי עסק וחציריהם".
51. אישור על התקנת לחצני מצוקה תקינים וחיבורם למוקד בקרה אלקטרוני, אשר מאויש בכל שעות פעילות העסק.
52. אישור חיבור למוקד בקרה אלקטרוני המחזיק ברישיון עסק לפי פריט 9.4 בצו רישוי עסקים.
53. שמירת ההקלטות מכל מצלמות הטמ"ס כמפורט בפרק "טמ"ס" לעיל.
54. אישור טכנאי/מתקין מוסמך עבור תקינות כלל המצלמות המותקנות בעסק ועמידה בדרישות בסעיף 7 פרק מצלמות טלוויזיה במעגל סגור (טמ"ס) אישור אחת לשלוש שנים.
	1. **מסירת תנאים**

מוסר התנאים: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 שם דרגה תפקיד חתימה

מקבל התנאים: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 שם מס' זהות חתימה

תאריך: \_\_\_\_\_\_\_\_\_/\_\_\_\_\_/\_\_\_\_\_.

**נספח א' - תיק שטח תחנות דלק ותדלוק**

שם המתחם:

כתובת:

טלפון:

תיאור כללי של המתחם:

מתחם ממוקם

המתחם מכיל מבנה המשמש כחנות/מחסן. במתחם \_\_\_\_ משאבות לתדלוק.

משאבות דלק \_\_\_\_ X \_\_\_\_ משאבות

משאבות סולר \_\_\_\_ X \_\_\_\_\_ משאבות

משאבות גז \_\_\_\_\_ X \_\_\_\_\_\_\_ משאבות

במתחם עסקים נוספים והם:

1.

2.

תיאור סביבת המתחם:

מצד דרום:

מצד צפון:

מצד מזרח:

מצד מערב:

בעלי תפקידים במתחם:

מנב"ט ארצי טלפון –

מנהל מתחם טלפון –

מנהל מרחב / מחוז טלפון –

אמצעי אבטחה במתחם:

מערכת טמ"ס -

מערכת אזעקה / לחצני מצוקה -

כספת -

טלפונים חיוניים:

מכבי אש ארצי 102

מכבי אש (טלפון מקומי)

משטרה 100

משטרה (טלפון תחנה מקומית)

משטרה תחנה מרחבית –

מגן דוד אדום 101

מוקד עירוני מקומי

מוקד חברת מוקד אזעקות

חברת החשמל 103

בית חולים \_\_\_\_\_ (קרוב)

**נספח ב' - מפרט 40.08 - כספת**

1. **יצרן/ספק הכספת יצהיר שהכספת עומדת בתנאי המפרט הבא:**
	1. **משקל**

משקלה לא יפחת מ- 250 ק"ג.

* 1. **חומרים ומבנה**
1. דפנות הכספת, לרבות הדלת יבוצעו כדלקמן:
	* + פח חיצוני בעובי 5 מ"מ.
		+ פח פנימי בעובי 3 מ"מ.
		+ בין הפחים תהיה יציקת בטון ב' - 400.
		+ סה"כ עובי כולל של הדופן לא יפחת מ- 70 מ"מ.
		+ סה"כ עובי כולל של הדלת לא יפחת מ- 65 מ"מ (לא כולל את בית מערכת הבריחים).
2. בגוף הכספת תיבנה מדרגה מבוטנת אשר תמנע את דחיפת הדלת פנימה.
3. בית הבריחים יהיה מובנה ויצוק בגוף הכספת.
4. הרווח בין הדלת והמשקוף לא יעלה על 1 מ"מ.
5. פני המשקוף והדלת יהיו במישור אחד או שהדלת תהיה משוקעת.
6. הצירים יהיו חרוטים ומרותכים לדלת ולמשקוף, קוטר הציר יהיה 25-30 מ"מ (בהתאם לממדי הדלת ומשקלה).
	1. **חורים ופתחים**
		* החריץ יותקן בחלק העליון של הדלת, בתקרתה או באחת הדפנות.
		* אורך החריץ לא יעלה על 250 מ"מ.
		* רוחב החריץ לא יעלה על 40 מ"מ. במידה ורוחב החריץ הוא מעל ל- 25 מ"מ, יש להתקין שרוול מחורץ לתוך חלל הכספת. השרוול יהיה עשוי מפח בעובי 3 מ"מ לפחות.
		* החריץ יותקן בשיפוע.
	2. **בריחים ונעילה**
7. בכספת יותקן מנגנון בריחים המונה לפחות שני בריחים קבועים ושני בריחים נעים ע"י ידית הפעלה.
8. בכספת שגובהה הוא מעל 60 ס"מ, יותקנו בריח עליון ובריח תחתון, בנוסף לאמור בסעיף הקודם.
9. קוטר הבריחים לא יפחת מ- 30 מ"מ.
10. יותקן מנעול צרופים או מנעול דיגיטלי ומנעול כפול שיניים בעל תו תקן.
11. המנעולים יורכבו על דופן הדלת על גבי פלטת פלדה בעובי 5 מ"מ שתרותך לדופן הפנימית של הדלת.
12. במנגנון יהיו שתי מלכודות זכוכית המגינות על המנעולים בפני פריצה.
13. המרחק בין שני המנעולים לא יפחת מ- 20 ס"מ.
14. **עיגון הכספת**
15. עיגון לרצפה בעובי של לפחות 10 ס"מ מבטון מזויין ב' - 300.
16. העיגון לרצפת הבטון יבוצע באמצעות 4 עוגני חץ או 4 ברגי ג'מבו (עוגן) בקוטר 12 מ"מ ובאורך 16 ס"מ לפחות.

הכספת עומדת במפרט לעיל:

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 שם פרטי ושם משפחה יצרן / ספק ת.ז. חתימה

**נספח ג' - נושאי הכשרה לנאמן בטחון**

**נושאים להדרכת חובה למנהלי מתחמים של חברות הדלק ע"י מנבט"ים**

**כללי:**

בהתאם לסיכום בין מנב"טי חברות הדלק למדור הרישוי בחטיבת האבטחה במטא"ר, מנהלי

מתחמים בחברות הדלק השונות והמשמשים כ"נאמני ביטחון" יעברו הדרכה עם כניסתם לתפקיד

בכל נושאי הביטחון אשר תועבר להם ע"י מנב"טי חברות הדלק שלהם.

**השיטה:**

"נאמני הביטחון", במסגרת תפקידם ובהיותם הגורמים האחראים להעברת תדרוכים והדרכות

השוטפים למערך העובדים בשטח, יקבלו הדרכה בנושאי הביטחון הבאים:

**רישוי עסקים בתחנות:**

1. תפקיד "נאמן הביטחון".
2. תפקיד ה"בודק הביטחוני".
3. אמצעי עזר לביטחון המתחם:
	1. לחצני מצוקה:
		1. סוגים.
		2. מיקומם.
		3. תחזוקה.
	2. מערכת אזעקה.
	3. מערכת טמ"ס:
		1. הפעלת המערכת.
		2. בדיקת תקינות תקופתית:
			1. תקינות מצלמות.
			2. שמירת מידע / הרשאות.
			3. עדכונים שוטפים במייל לגבי הרשאות.
		3. שילוט.
		4. הדרכת עובדים בקיום מצלמות כולל מצלמות סמויות:
			1. טלפון.
			2. תאורה.
			3. כספת.
			4. נעילות.
			5. מכלי הדלק ופתחים.
			6. כספת.
			7. דלתות ופתחים.
			8. נהלים והנחיות דיווח.
4. נוהל התנהלות בעת ובעקבות אירוע שוד.
5. נוהל הפעלת לחצן מצוקה / נוהל תגובת המוקד ודיווח.
6. נוהל טיפול בחפץ חשוד.
7. נוהל טיפול בכספים במתחם.
	1. פעולות מקדימות (מנהל ובודק ביטחוני טרם היציאה).
	2. סכום מותר להחזקה (מתדלק / מוכרן בקופה).
	3. ספירת כספים.
	4. הובלה לפי הסכום המותר(עצמאית / חברת להובלת כספים).
8. נוהל סריקות.
	1. רישום.
	2. מסלול הסריקה בדגש על נקודות רגישות.
	3. מועדי ביצוע הסריקות (דלתות סגורות / מכירה מתוך אשנב - אין ביצוע סריקה).
9. נוהל העסקת איש אבטחה מחברה קבלנית.
10. נוהל דיווח על אירוע חריג (שוד, גניבה, אלימות, הטרדה וכו').
11. הצגת אישורים / רישיונות עסק.

**נספח ד' - קביעת רמת מיגון**

|  |  |  |  |
| --- | --- | --- | --- |
| סוג מתחם | מאפיין פעילות | רמת אבטחה | רמת מיגון |
| שוד / עבירה חמורה |
| מודל 1 | תחנת דלק ועד 3 עסקים | כמות אירועים: 1 | כמות אירועים: 2 | כמות אירועים: 3 | הצבת מאבטחמשלושה אירועים - מרדת החשיכה ועד הבוקר למשך שבועיים-חודשיים | רמת מיגון רגילה |
| מודל 2 | תחנת דלק מ- 4 ועד 8 עסקים | כמות אירועים: 1 | כמות אירועים: 2 | כמות אירועים: 3 | הצבת מאבטחמשני אירועים - מרדת החשיכה ועד הבוקר למשך שבועיים- חודשיים | רמת מיגון מוגברת |
| מודל 3 | תחנת דלק +9 עסקים ומעלה | מאבטח קבוע | מאבטח - 24 שעות ביממה או בהתאם לשעות פעילות העסק | רמת מיגון מוגברת |
| כעבור 3 אירועים שוד / סד"צ (עבירה חמורה) הקשור לעסק / עובדיו | רמת מיגון מוגברת |

**פרק 5 - זרוע העבודה**

* 1. **הוראות חוק הנוגעות לעניין**
		1. **פקודת הבטיחות בעבודה, התש"ל-1970 (להלן - פקודת הבטיחות בעבודה) ותקנותיה.** התקנות העיקריות הרלוונטיות למפרט זה הן:
1. תקנות הבטיחות בעבודה (ציוד מגן אישי), התשנ"ז-1997.
2. תקנות הבטיחות בעבודה (חשמל), התש"ן-1990.
3. תקנות הבטיחות בעבודה (עבודה בגובה), התשס"ז-2007 (להלן - תקנות עבודה בגובה).
4. תקנות הבטיחות בעבודה (עבודה על גגות שבירים או תלולים), התשמ"ו-1986.
5. תקנות הבטיחות בעבודה (גיליון בטיחות, סיווג, אריזה, תווי סימון של אריזות), התשנ"ח-1998.
6. תקנות הבטיחות בעבודה (נוחיות), התשכ"ה-1965.
7. תקנות הבטיחות בעבודה (עזרה ראשונה במקומות עבודה), התשמ"ח-1988.
	* 1. **חוק ארגון הפיקוח על העבודה, התשי"ד-1954 (להלן - חוק הארגון) ותקנותיו.**

התקנות העיקריות הרלוונטיות למפרט זה הן:

1. תקנות ארגון הפיקוח על העבודה (מסירת מידע והדרכת עובדים), התשנ"ט-1999 (להלן - תקנות מסירת מידע)
	* 1. **פקודת תאונות ומחלות משלח יד (הודעה), 1945 ותקנותיה:**
2. תקנות מחלות מקצוע (חובת הודעה - רשימה נוספת), התש"ם-1980.
3. תקנות התאונות ומחלות משלח יד (הודעה על מקרים מסוכנים במקומות עבודה), התשי"א-1951.
	* 1. תקנות רישוי עסקים (אחסנת נפט), התשל"ז-1976 (להלן - תקנות אחסנת נפט).
		2. תקנות עבודת הנוער (עבודות אסורות ועבודות מוגבלות), התשנ"ו-1995.
		3. תקנות עבודת נשים (עבודות אסורות, עבודות מוגבלות ועבודות מסוכנות), התשס"א-2001.

## **הגדרות** לפרק זה -

* + 1. **אש גלויה** -להבה, גץ, ניצוץ חשמלי או מקור כלשהו בעל אנרגיה מספקת לגרום להתלקחותם של גזים או נוזלים המאוחסנים במיתקן.
		2. **בודק מוסמך** - אדם שמפקח עבודה ראשי הסמיכו בכתב לערוך בדיקות וניסויים, כמפורט בפקודת הבטיחות בעבודה.
		3. **בעל עסק** - כהגדרתו בסעיף 1.2, לרבות המחזיק במקום העבודה.
		4. **גורמים מזיקים** - גורמים כימיים ופיזיקאליים מזיקים, הנמצאים במפעל, ואשר העובדים עלולים להיחשף אליהם בזמן העבודה והם רשומים בספר, בתוספת הראשונה או בתוספת השנייה של תקנות הבטיחות בעבודה (ניטור סביבתי וניטור ביולוגי של עובדים בגורמים מזיקים), התשע"א-2011 ו/או ובאחת מתקנות הבטיחות בעבודה, גהות תעסוקתית ובריאות העובדים.
		5. **גפ"מ** -גז פחמימני מעובה (גז בישול).
		6. **התקני בטיחות** - התקן קבוע, אוטומטי או משולב, המגן באופן בטוח על כל חלק של מכונה, תהליך או ציוד אחר, העשוי להוות סכנה לעובדים ולנמצאים בסביבה המסוכנת, העונה על דרישות החקיקה בנושא, תקנים רלוונטיים, הוראות יצרן, כללי מקצוע מקובלים או נהלים מקצועיים שפורסמו.
		7. **יחידת ניפוק** -מכשיר המשמש לניפוק נפט ממכל האחסון, בין אם המשאבה מותקנת ביחידת הניפוק ובין בתוך המכל.
		8. **מדריך עבודה בגובה** - מי שמוסד להכשרה נתן לו תעודת הכשרה לשמש מדריך באחד או יותר מתחומי העבודה שנקבעו בתקנות עבודה בגובה, והוא רשום במרשם.
		9. **מחזיק במקום העבודה** - כל אחד מאלה:
1. המעסיק.
2. במפעל - הבעל או התופש כמפורט בסעיפים 219 עד 221 לפקודת הבטיחות בעבודה (נוסח חדש), התש"ל-1970.
3. בעל מקום העבודה.
4. המנהל בפועל את מקום העבודה.
5. אדם שבהשגחתו או בפיקוחו פועל מקום העבודה.
6. המנהל בפועל של תאגיד, אם המפעל מצוי בבעלות תאגיד.
	* 1. **מחלת משלח יד** - מחלה הנזכרת בתוספת שבתקנות מחלות מקצוע (חובת הודעה - רשימה נוספת), התש"ם-1980, או מחלה אחרת כלשהי שעליה הוחלו הוראות סעיף 5 לפקודת התאונות ומחלות משלח היד (הודעה), 1945.
		2. **מיכל** - כלי קיבול לנפט נוזלי המתאים לאחד מהתקנים הישראלים ת"י 4468 חלקים 1 ו-2, מכלי דלק מרותכים מפלדה או ת"י 4571 חלק 1 מכלי דלק תת-קרקעיים בעלי דופן כפולה: ייצור והגנה קתודית, לפי העניין או תקן אחר שאישר מפקח העבודה הראשי.
		3. **מיתקן חשמלי** -מיתקן המשמש לשם ייצור חשמל, הולכתו, הפצתו, צריכתו, צבירתו או שינויו (טרנספורמציה), לרבות מבנים, מכונות, מכשירים, מצברים, מוליכים, אבזרים, וציוד חשמלי קבוע או מיטלטל הקשורים במיתקן.
		4. **מיתקן** **לחץ** - דוד קיטור, קולט אוויר, קולט קיטור.
		5. **מיתקן נפט** -חוות מכלים, חוות מכלי גפ"מ, תחנת תדלוק ציבורית, מחסן גפ"מ, תחנת תידלוק פנימית, מחסן פרטי ומחסן סיטוני**.**
		6. **מכונה** - כל מכונה, התקן וציוד, לרבות התקן מכני ורצועת הנעה.
		7. **מעסיק** - לרבות חבר בני אדם ונציגו החוקי של מעביד שנפטר, ולרבות מחזיק או תופס במקום עבודה.
		8. **מפעל - משרד הכלכלה והתעשייה** **(להלן - מפעל או עסק)** - מפעל או חצרים שבהם או בתחומי הגדר שלהם או מסביב להם עובדים בני-אדם בעבודת כפיים בתהליך המשמש לעשיית מצרך או חלק של מצרך, שינויו, תיקונו, עיטורו, גימורו, ניקויו, רחיצתו, פירוקו, הריסתו או הכשרתו למכירה, או הכרוך באלה, ונתקיימו בחצרים שתי אלה:
7. פעולת המפעל היא דרך משלח-יד או לשם השתכרות.
8. אם מועסקים שם עובדים שכירים - יש למחזיק במקום העבודה זכות גישה או זכות שליטה, לרבות המפעלים המפורטים בסעיף 3 לפקודת הבטיחות בעבודה [נוסח חדש], התש"ל-1970.
	* 1. **מפקח עבודה** - מי שנתמנה לפי חוק ארגון הפיקוח על העבודה, התשי"ד-1954, להיות מפקח עבודה, סגן מפקח עבודה ראשי או מפקח עבודה ראשי, לפי העניין, ו"מפקח אזורי" לעניין מפעל פלוני - מי שנתמנה לפי החוק האמור להיות מפקח עבודה אזורי באזור שבו נמצא המפעל.
		2. **מקום מוקף** - חדר, תא, מכל, בור, מעבר לאדים, צינור או חלל מוקף כיוצא באלה.
		3. **מיתקן** - חוות מכלים, חוות מכלי גפ"מ, תחנת תדלוק ציבורית, מחסן גפ"מ, תחנת תדלוק פנימית, מחסן פרטי ומחסן סיטוני.
		4. **מקרה מסוכן** - מקרה כלשהו מהמקרים הנמנים בתקנות התאונות ומחלות משלח יד (הודעה על מקרים מסוכנים במקומות עבודה), התשי"א-1951.
		5. **נוחיות** -משתנות, בתי כיסא עם אסלה להדחה, בתי כיסא מעל בור, בתי כיסא יבשים למיניהם ונוחיות כיוצא באלה.
		6. **נפט** - כל נוזל או גז פחמימני מתלקח, לרבות גפ"מ, גז טבעי וכל חומר מתלקח אחר ששר הכלכלה והתעשייה הכריז עליו כנפט, לעניין תקנות רישוי עסקים (אחסנת נפט), התשל"ז-1976, למעט משחות סיכה, שמני סיכה ואספלט.
		7. **סיכונים** - סיכוני בטיחות ובריאות הנובעים משימוש בציוד, בחומר, בתהליך ייצור או בכל גורם אחר במקום עבודה.
		8. **עבודה בגובה** - כל עבודה, לרבות גישה למקום עבודה, שבשלה עלול עובד ליפול לעומק העולה על שני מטרים, ולרבות עבודה כאמור:
9. המתבצעת מעל משטח עבודה ללא גידור או מעקה תקני.
10. המצריכה הטיית גוף האדם ביותר מ-45 מעלות מעבר לגדר או למעקה של משטח העבודה או מדרכת המעבר, לפי העניין.
11. המתבצעת מתוך בימה מתרוממת ניידת, סל להרמת אדם או פיגום ממוכן.
	* 1. **עובד** - לרבות עובד קבלן כוח אדם, עובד קבלן חיצוני, עובד עצמאי.
		2. **פתח מיכל** - כל פתח או חיבור למכלית שדרכם עלולים להימלט אדים לחלל האוויר החופשי, כגון צינור אוורור, צינור מילוי דלק למכל ופתח מדידה.
		3. **תאונת עבודה** - תאונה שאירעה לעובד תוך כדי עבודתו ועקב עבודתו אצל מעבידו או מטעמו, ולעובד עצמאי - עקב עיסוקו במשלח ידו.
		4. **תחנת תדלוק פנימית** -אתר לאחסנת נפט לתדלוק רכב לצריכה עצמית ובכמות שאינה עולה על 100 מ"ק.
		5. **תחנת תדלוק ציבורית** - אתר לאחסנת נפט למכירה לציבור לשם תדלוק רכב או למטרות אחרות, לרבות תחנת תדלוק פנימית שכמות הנפט המאוחסנת בה עולה על 100 מ"ק.

## **כללי**

* + 1. בעל עסק יקיים כהלכה את כל הוראות החקיקה הנוגעות לעניין לגבי סוג העסק שלו, לפי מספר העובדים, תהליכי העבודה, גורמים מזיקים, ציוד ומכונות, תנאי רווחה וכדומה.
		2. דרישות בעניין הבטיחות והבריאות התעסוקתית חלות הן ביחס לעובדים והן ביחס לנמצאים במקום העסק וסביבתו. לכן, גם לגבי מבקרים במקום העסק שאינם עובדים - יינקטו לגביהם אמצעי בטיחות וגהות ע"י בעל העסק.
	1. **תנאים מוקדמים**
		1. לא יתחיל בעל עסק לתפוש חצרים כמפעל ולא יתחיל להשתמש בחצרים כמפעל אלא אם נמסרה, לפחות עשרה ימים מראש, הודעה בכתב [למפקח עבודה אזורי](https://www.gov.il/he/departments/Bureaus?OfficeId=85d16bf0-1c3e-486a-97cd-2b07d89e6934&categories=5a55e7f7-e503-4bb9-b1eb-2b32758592a9) או אם התיר המפקח בכתב לתפוש או להשתמש כאמור לפני תום עשרת הימים, בהתאם לדרישת סעיף 195 לפקודת הבטיחות בעבודה.
		2. בעל עסק יאחסן נפט בתחנות דלק במיכל העונה להגדרתו בפרק "הגדרות" לעיל.
		3. בעל עסק יתקין נקודות נאותות ונגישות לצורך הספקת מים ראויים לשתייה, שהגישה אליהן נוחה לכל העובדים במפעל, בהתאם לדרישת סעיף 136 לפקודת הבטיחות בעבודה.
		4. בעל עסק יתקין ויקיים נוחיות מספיקות ונאותות לשימוש כל העובדים בעסק, נפרדות לגברים ולנשים, תקינות ובמצב נקי בכל עת, כנדרש [בתקנות הבטיחות בעבודה (נוחיות), התשכ"ה-1965](http://www.nevo.co.il/law_html/law01/051_020.htm).
		5. בעל עסק ירכוש ויתקין בעסק ארגזי עזרה ראשונה, נגישים במהירות ובקלות בעת הצורך, עם תכולה הנדרשת [בתקנות הבטיחות בעבודה (עזרה ראשונה במקומות עבודה), התשמ"ח-1988](http://www.nevo.co.il/law_html/law01/051_043.htm), בהתאם למספר העובדים.
		6. בעל עסק יתקין אמצעי יניקה, ניקוז ופליטה טובים ויעילים, סמוך ככל האפשר למקום הימצאותו של הגורם המזיק וכן יתקין מערכות אוורור יעילות בכל מקומות העבודה והשהיה של העובדים החשופים לגורם מזיק בהתאם לדרישות תקנה 2 לתקנות הבטיחות בעבודה (ניטור סביבתי וניטור ביולוגי של עובדים בגורמים מזיקים), תשע"א-2011.
		7. בעל עסק, במקום שבו קיימת אטמוספירה נפיצה, יתקין מיתקן חשמלי מהסוג המונע התפוצצות; המיתקן יהיה מותאם לתקן ישראלי ת"י 60079, בהתאם לדרישת תקנה 10 לתקנות הבטיחות בעבודה (חשמל), תש"ן-1990.
	2. **תנאים ברישיון**
		1. **ארגון מערך הבטיחות**
1. תנאי תשתית
2. בעל עסק לא יאחסן נפט אלא במקום שאישר מפקח עבודה ובהתאם לדרישות [פרקים ב' עד ח' לתקנות אחסנת נפט](http://www.nevo.co.il/law_html/Law01/p212m1_014.htm) לפי סוג אחסון הנפט הרלוונטי לעסק. בעל עסק לא יבצע שינויים במיתקן נפט אלא באישור מפקח עבודה.
3. בעל עסק יאחסן חומר מסוכן כהגדרתו [בחוק חומרים מסוכנים](http://www.sviva.gov.il/InfoServices/ReservoirInfo/doclib/%D7%97%D7%95%D7%9E%D7%A8%D7%99%D7%9D%20%D7%9E%D7%A1%D7%95%D7%9B%D7%A0%D7%99%D7%9D/homarim01.pdf), במקום בר-פיקוח, רחוק ממקור חום ואש, עם שילוט מתאים, כאמור בתקנות גהות תעסוקתית ובריאות העובדים הרלוונטיות לתחום העיסוק של העסק.
4. תנאים תפעוליים
5. בעל עסק לא יעסיק עובד בחומר או בציוד או בביצוע תהליך עבודה, שבהם קיימים סיכונים, אלא אם מסר לעובד תמצית מידע בכתב אודות הסיכונים אליהם העובד עלול להיות חשוף בעסק, לכל המאוחר ביום תחילת עבודתו, באמצעות נהלים והוראות עבודה ובטיחות מעודכנים, בהתאם לדרישת תקנה 7 לתקנות מסירת מידע.
6. בעל העסק יקיים הדרכה לעובד החשוף לסיכונים, המותאמת לתפקידו ולסיכונים אליהם הוא חשוף, בדבר מניעת סיכונים והגנה מפניהם באמצעות בעל מקצוע מתאים ויוודא כי כל עובד הבין את הסיכונים והוא בקיא בנושא ההדרכה וכי הוא עובד על פיה. בעל העסק יחזור ויקיים הדרכה כאמור בהתאם לצורכי העובדים ולפחות אחת לשנה אלא אם נקבע אחרת בתקנות גהות תעסוקתית ובריאות העובדים, והכל בהתאם לדרישות [תקנות מסירת מידע](http://www.nevo.co.il/law_html/law01/026_010.htm).
7. בעל עסק ינהל [פנקס רישום הדרכה](https://employment.molsa.gov.il/Services/ServiceForms/Workers_Training_Registration.doc) בהתאם ל[תקנה 6 לתקנות מסירת מידע](http://www.nevo.co.il/law_html/law01/026_010.htm).
8. בעל עסק יחזיק במקום עבודה גיליון בטיחות (SDS) של כל חומר מסוכן, כהגדרתו [בחוק חומרים מסוכנים, תשנ"ג-1993](http://www.sviva.gov.il/InfoServices/ReservoirInfo/doclib/%D7%97%D7%95%D7%9E%D7%A8%D7%99%D7%9D%20%D7%9E%D7%A1%D7%95%D7%9B%D7%A0%D7%99%D7%9D/homarim01.pdf) (להלן - חוק חומרים מסוכנים), הנמצא במקום העסק; העתק מהגיליון יוחזק במקום נגיש ובהישג ידם של העובדים במקום העבודה, בהתאם לדרישות [תקנות 3 ו-6 בתקנות הבטיחות בעבודה (גיליון בטיחות, סיווג, אריזה, תווי סימון של אריזות), התשנ"ח-1998](http://www.nevo.co.il/law_html/law01/051_057.htm).
9. בעל עסק יסמן חומרים, ציוד ותהליכי עבודה מסוכנים במקום העבודה בתווית או בשלט אזהרה מתאימים ומובנים, וכן יתקין שלטי הדרכה לשימוש בציוד מגן אישי כנדרש [בתקנה 8 לתקנות מסירת מידע](http://www.nevo.co.il/law_html/law01/026_010.htm).
10. בעל עסק יקבע נהלי עבודה ונהלי בטיחות וגהות ברורים וכתובים כמו בעניין תרחישים במצבי חירום, ביצוע עבודות ריתוך או באש גלויה ויבצע בקרה על יישומם בבית העסק ויעדכן אותם בהתאם לצורך.
	* 1. **בטיחות**
11. תנאי תשתית
12. בעל עסק יתקין ויקיים מיתקן חשמלי, בהתאם לדרישות [תקנות הבטיחות בעבודה (חשמל), התש"ן-1990](http://www.nevo.co.il/law_html/law01/051_045.htm). בעל עסק יקיים את המיתקן החשמלי במצב תקין בכל עת.
13. בעל עסק יתקין אמצעי גישה בטוחים ומעברים נוחים וחופשים ממכשולים לכל מקום שאדם צריך לעבור בו, בהתאם לסעיף 49 לפקודת הבטיחות בעבודה.
14. בעל עסק יבצע עבודה במקום מוקף, על פי הדרישות המופיעות [בפקודת הבטיחות בעבודה, בפרק ג' - סימן ח'](http://www.nevo.co.il/law_html/law01/051_002.htm). בהתאם לסעיף 93, בעל העסק רשאי לבקש פטור מהוראות סעיפים 90 עד 92, כולן או מקצתן, כל אימת שהוא משוכנע שמילוי ההוראה אינו נחוץ או מעשי. לעניין זה, בעל עסק יאפשר כניסה למכלים רק בהתאם לתקנה 12 לתקנות אחסנת נפט.
15. בעל עסק יבצע עבודה בגובה על פי הדרישות המופיעות ב[תקנות עבודה בגובה](http://www.nevo.co.il/law_html/law01/999_765.htm) ולפי סוג עבודה בגובה הרלוונטי.
16. תנאים תפעוליים
17. בעל עסק יפעל בהתאם לתקנה 10 לתקנות אחסנת נפט למניעת שריפות ולקיום אמצעי כיבוי אש במתקן כאשר עובדים באש גלויה או לעניין עישון במתקן.
18. בעל עסק לא יאחסן נפט אלא במקום שאישר מפקח עבודה בהתאם לתקנה 3 לתקנות אחסנת נפט.
19. בעל עסק לא ישנה מיתקן אלא באישור מפקח עבודה בהתאם לתקנה 3 לתקנות אחסנת נפט.
20. בעל עסק יקיים מרחקים מקווי חשמל בהתאם לתקנה 13 לתקנות אחסנת נפט.
21. בעל עסק לא יאחסן ולא ירשה לאחסן נפט בתחנת תדלוק ציבורית או פנימית בכמות העולה על זו שאישר המפקח האזורי או שלא בהתאם לתנאים ולסייגים שהוא קבע בהתאם לתקנה 35 או לתקנה 56 לפי העניין לתקנות אחסנת נפט.
22. בעל עסק יטמין מיכלים ויקיים כיסויים בתחנת תדלוק ציבורית או פנימית בהתאם לתקנות 36 ו-38 או לתקנה 59 לפי העניין לתקנות אחסנת נפט.
23. בעל עסק יקיים הגנת מיכלים תת קרקעיים בתחנת תדלוק ציבורית בהתאם לתקנה 37 לתקנות אחסנת נפט.
24. בעל עסק יקיים בתחנת תדלוק ציבורית או פנימית מרחקים מפתחי מיכל לדרכים ומבנים ומרחקים ממיכל תת-קרקעי למבנה בהתאם לתקנות 39 -40 או לתקנות 62 לפי העניין לתקנות אחסנת נפט.
25. בעל עסק לא יאפשר בשטח תחנת תדלוק ציבורית ביצוע עבודת ריתוך אלא אם קיבל מנהל התחנה אישור לכך מאת מפקח העבודה האזורי בהתאם לתקנה 41 לתקנות אחסנת נפט.
26. בעל עסק לא ימלא מיכל בתחנת תדלוק ציבורית ולא ירשה למלא מיכל בנפט בטרם השווה הפוטנציאל החשמלי בין המכל למכלית שממנה פורקים בהתאם לתקנה 42 לתקנות אחסנת נפט.
27. בעל עסק יפעל לקיום איסורים בתחנת תדלוק ציבורית או פנימית בהתאם לתקנה 42א או לתקנה 65א לפי העניין לתקנות אחסנת נפט.
28. בעל עסק יקיים אוורור מכלים בתחנת תדלוק ציבורית בהתאם לתקנה 43 לתקנות אחסנת נפט.
29. בעל עסק יקיים מרחקים מיחידת ניפוק לדרכים ומבנים בתחנת תדלוק ציבורית או פנימית בהתאם לתקנה 44 או לתקנה 63 לפי העניין לתקנות אחסנת נפט.
30. בעל עסק יאחסן נפט בתחנת תדלוק פנימית בהתאם לתקנות 57, 58 ו-60 לתקנות אחסנת נפט.
31. בעל עסק לא יעסיק עובד בעבודה בגובה אלא לאחר שהעובד קיבל הדרכה בידי מדריך עבודה בגובה והונפק לעובד "[[אישור על הדרכת עובד לביצוע עבודה בגובה](https://www.gov.il/BlobFolder/policy/approval-training-employee-work-accessible-height/he/safety-and-health_mafaar_approval-training-employee-work-accessible-height.pdf)"](https://employment.molsa.gov.il/Services/Pages/FormsAggregator.aspx) בתוקף המעיד על תחומי ההדרכה שאותם קיבל, בהתאם לתקנה 5 לתקנות עבודה בגובה.
32. בעל עסק לא יפעיל מכונות, ציוד וכלי עבודה אלא לאחר שהתקין התקני בטיחות ומיגון מתאימים המונעים מגע בין העובד לבין חלקים טעוני גידור, כהגדרתם ב[סעיף 37 לפקודת הבטיחות בעבודה](http://www.nevo.co.il/law_html/law01/051_002.htm), לפי הוראות החקיקה הרלוונטית הנוגעות לעניין, תקנים וכללי המקצוע המקובלים.
33. בעל עסק יחזיק התקני בטיחות ומיגון עבור חלקים טעוני גידור, המוזכרים בסעיף 5.5.2.(2)(טז) תקינים, כל עוד אלו מצויים בתנועה או בשימוש, בהתאם לדרישת סעיף 44 לפקודת הבטיחות בעבודה.
34. בעל עסק לא יפעיל מיתקן לחץ (להלן - כלים טעוני בדיקה תקופתית) אלא אם נבדק בתדירות שנקבעה בפקודת הבטיחות בעבודה ונמצאו תקינים בידי בודק מוסמך מתוך הרשימה הנמצאת בכתובת: <http://apps.moital.gov.il/afikReports/R001.aspx>
35. בעל עסק יחזיק בעסק את תסקירי הבדיקה התקפים של הכלים טעוני בדיקה תקופתית השייכים לעסק כאמור בסעיף 5.6.2.
36. בעל עסק יבצע תחזוקה שוטפת, על פי הוראות יצרן, לכלים טעוני בדיקה תקופתית.
37. בעל עסק יספק ציוד מגן אישי מתאים לכל עובד החשוף לסיכונים בעסק. ציוד מגן אישי יהיה באיכות נאותה, חזק ועמיד ובעל מבנה ותכונות למתן הגנה נאותה מפני הסיכונים שאותם הוא בא למנוע. בנוסף, יותאם הציוד, לפי תפקידו וצורתו, לאיבר הגוף של העובד שעליו הוא נועד להגן, וכן לסיכון שאותו הוא נועד למנוע. ציוד מגן אישי יהיה בכמות מספקת לכל העובדים החשופים לסיכונים. ציוד מגן אישי יעמוד בדרישות [תקנות הבטיחות בעבודה (ציוד מגן אישי), התשנ"ז-1997](http://www.nevo.co.il/law_html/law01/051_056.htm), ובהוראות התקן הרלוונטי לציוד, ככל שקיים ויתוחזק באופן המבטיח תקינותו, לרבות על פי הוראות יצרן הציוד. בעל העסק יחייב כל עובד החשוף לסיכונים בעסק להשתמש בציוד מגן אישי.
	* 1. **בריאות תעסוקתית**
38. תנאי תשתית
39. בעל עסק יתקין תאורה מספיקה ונאותה, טבעית או מלאכותית בכל חלק במפעל, בהתאם לדרישת סעיף 28 לפקודת הבטיחות בעבודה.
40. בעל עסק יקיים מידת חום סבירה בכל עמדת עבודה במפעל [בהתאם לסעיף 30 לפקודת הבטיחות](https://www.nevo.co.il/law_html/Law01/051_002.htm) בעבודה.
41. תנאים תפעוליים
42. בעל עסק יחזיק את המיתקן במצב נקי לרבות מעשבי בר, בהתאם לדרישת סעיף 6 לתקנות אחסנת נפט
43. בעל עסק יאסוף ויסלק פסולת המכילה גורמים מזיקים מתחנות העבודה, כך שלא ייגרם מטרד או נזק לבריאות העובד, בהתאם לדרישת תקנה 2 לתקנות הבטיחות בעבודה (ניטור סביבתי וניטור ביולוגי של עובדים בגורמים מזיקים), תשע"א-2011.
	* 1. **רווחה לעובדים**
44. תנאי תשתית
45. בעל עסק יתקין ויקיים סידורי רחצה לשימוש העובדים, שהגישה אליהם תהיה נוחה, לרבות סבון ומגבות נקיות לניגוב, בהתאם לסעיף 140 לפקודת הבטיחות בעבודה. בעל עסק רשאי לבקש פטור מדרישה זו בהתאם לסעיף 141 לפקודת הבטיחות בעבודה.
46. בעל עסק יתקין ויקיים לשימוש העובדים מלתחה מספיקה ונאותה לבגדים שאין לובשים אותם בשעות העבודה בהתאם [לסעיף 142 לפקודת הבטיחות בעבודה](https://www.nevo.co.il/law_html/Law01/051_002.htm). בעל עסק רשאי לבקש פטור מדרישה זו בהתאים לסעיף 143 לפקודת הבטיחות.
47. בעל עסק יתקין כסאות או ספסלים מתאימים, בעלי משענת גב, במספר מספיק ובמצב תקין על מנת לאפשר לעובדים לשבת כאשר קיימת להם האפשרות, בהתאם לדרישת סעיפי 144 ו-145 לפקודת הבטיחות בעבודה. בעל עסק רשאי לבקש פטור מדרישה זו בהתאם לסעיף 146 לפקודת הבטיחות.
	1. **דיווחים הצהרות ואחזקת מסמכים**
		1. **חובת דיווח והצהרות**
48. בעל עסק שבעסקו ארעה תאונת עבודה או חלה אחד העובדים במחלת מקצוע, ישלח [למפקח עבודה אזורי](https://www.gov.il/he/departments/Bureaus?OfficeId=85d16bf0-1c3e-486a-97cd-2b07d89e6934&categories=5a55e7f7-e503-4bb9-b1eb-2b32758592a9) דיווח באמצעות "[[טופס הודעה על תאונת עבודה/מחלת מקצוע](https://www.gov.il/he/service/report-of-a-work-accident)"](https://employment.molsa.gov.il/Services/Pages/FormsAggregator.aspx) לגבי כל אלה:
49. תאונת עבודה כאשר הנפגע נעדר למשך יותר מ- 3 ימים ממקום עבודתו, בהתאם לסעיף 3 לפקודת תאונות ומחלות משלח-יד (הודעה), 1945.
50. מחלת משלח יד (מקצוע) כמפורט [ברשימת מחלות מקצוע המחייבות הודעה לפיקוח על העבודה](http://www.nevo.co.il/law_html/law01/P228_003.htm), בהתאם לסעיף 5 לפקודת תאונות ומחלות משלח-יד (הודעה), 1945.
51. מקרה מסוכן כמפורט ב- [(הודעה על מקרים מסוכנים במקומות עבודה), התשי"א-1951](http://www.nevo.co.il/law_html/law01/P228_002.htm).
	* 1. **אחזקת מסמכים** - בעל עסק יחזיק בכל עת את המסמכים הבאים הרלוונטיים לעסק:
52. פנקס רישום הדרכה, בהתאם [פנקס רישום הדרכה](https://employment.molsa.gov.il/Services/ServiceForms/Workers_Training_Registration.doc) - לתקופה של שנה מתאריך ביצוע ההדרכה.
53. [אישור על הדרכת עובד לביצוע עבודה בגובה](https://www.gov.il/BlobFolder/policy/approval-training-employee-work-accessible-height/he/safety-and-health_mafaar_approval-training-employee-work-accessible-height.pdf) (האישור ניתן לתקופה של שנתיים מתאריך הנפקתו).
54. תסקיר בדיקה תקף של בודק מוסמך למיתקן לחץ.
55. אישור מפקח עבודה על אחסנת נפט - כל עוד קיים אחסון נפט בעסק.
56. פנקס המפעל בהתאם לסעיף 198 לפקודת הבטיחות בעבודה.

**פרק 6 - הרשות הארצית לכבאות והצלה**

* 1. **הוראות חוק הנוגעות לעניין**
		1. חוק הרשות הארצית לכבאות והצלה, התשע"ב-2012.
		2. חלק ג' לתקנות התכנון והבנייה (בקשה להיתר, תנאיו ואגרות), התש"ל-1970: "בטיחות אש בבניינים".
	2. **הגדרות**

בפרק זה -

* + 1. **אגף אש** -חלק מבניין המופרד מחלקי הבניין האחרים באמצעות אלמנטים עמידי אש כמפורט בתקנות התכנון והבנייה; [אין שימוש בהגדרה במפרט].
		2. **אמצעי בטיחות אש והצלה** - אמצעים המותקנים בנכסים, דרך קבע או באופן ארעי, ומיועדים, בין השאר, לכל אחד מאלה: [אין שימוש בהגדרה במפרט]
1. מניעת דלקות והתפשטותן.
2. כיבוי דלקות, צמצום נזקיהן והקלת פעולות לכיבוי דלקות.
3. מילוט וחילוץ לכודים והקלת פעולות למילוטם ולחילוצם.
4. הצלת חיי אדם ורכוש.
5. דרכי התקשרות.
6. כל צורך הנדרש לביצוע פעולות כיבוי והצלה.
	* 1. **גורם מוסמך** - אחד מאלה:
7. מעבדה שהוסמכה על-ידי הרשות הלאומית להסמכת מעבדות, לפי חוק הרשות הלאומית להסמכת מעבדות, התשנ"ז-1997, בתחומים ובסוגי בדיקות שלגביהם נדרש האישור.
8. מי שיש לו תו תקן לתחזוקת מערכת בתחום שלגביו נדרש האישור.
	* 1. **"גפ"מ"** -גז פחמימני מעובה כמשמעותו בתקן ישראלי ת"י 158 מתקנים לגזים פחמימניים מעובים (גפ"מ).
		2. **גישה למוצא בטוח (Exit Access)** -חלק מדרך מוצא, לרבות פרוזדורים ומעברים, שתחילתו בכל נקודה שהיא בעסק וסופו בכניסה למוצא בטוח או מחוץ לעסק או בדלת יציאה חיצונית.
		3. **דרך מוצא (Means of Egress)** -נתיב יציאה מעסק, הפנוי ממכשולים, והכולל אחד או יותר ממרכיבים אלה:
9. גישה למוצא בטוח.
10. מוצא בטוח.
11. יציאה.
	* 1. **הנדסאי** - הנדסאי רשום, כמשמעותו בחוק ההנדסאים והטכנאים המוסמכים, התשע"ג-2012, אשר עוסק בתחום ובסוג בדיקות שלגביהם נדרש האישור.
		2. **חומר לא דליק** -כמשמעותו בתקן ישראלי ת"י 755, סיווג בשרפה של מוצרי בנייה ואלמנטי בניין - שיטות בדיקה וסיווג לפי תוצאות הבדיקה.
		3. **חומר ציפוי וגימור** - חומר המשמש לציפוי, כיסוי או חיפוי, לרבות: טפטים, ציפוי עץ, שטחים, פרקט, תקרות עץ, בד או PVC; [אין שימוש בהגדרה במפרט].
		4. **חוק הרשות הארצית לכבאות והצלה** - חוק הרשות הארצית לכבאות והצלה, התשע"ב-2012.
		5. **חוק התקנים** חוק התקנים, התשי"ג-1953.
		6. **יחידת ניפוק/משאבה** - מכשיר המשמש לניפוק דלקים, כולל נפט, כמשמעותו בתקנות רישוי עסקים (אחסנת נפט), התשל"ז-1976, ממכלי אחסון, המצויד במדי דלק, מונים וצינורות תדלוק.
		7. **יציאה (Exit Discharge)** - חלק מדרך מוצא שתחילתו בסופה של גישה למוצא בטוח או בסופו של מוצא בטוח וסיומו ברחוב, בין במישרין ובין דרך שטח פתוח.
		8. **מהנדס** - מהנדס רשום, כמשמעותו בחוק המהנדסים והאדריכלים, התשי"ח-1958, אשר עוסק בתחום ובסוג בדיקות שלגביהם נדרש האישור.
		9. **מוצא בטוח (Exit)** - חלק מדרך מוצא המופרד משאר חלקי העסק על-ידי אלמנטים עמידי אש ודלתות אש, והמוביל אל היציאה או אל מחוץ לעסק.
		10. **נותן אישור** - עובד רשות הכבאות וההצלה, שהוסמך לכך על-ידי השר לביטחון פנים.
		11. **עמדת ניפוק** -מספר יחידות הניפוק שבהם ניתן לתדלק בו זמנית.
		12. **ציוד כיבוי** -ציוד, מתקנים וחומרים המשמשים לכיבוי דליקות ולמניעתן.
		13. **רשות הכבאות והצלה** - הרשות הארצית לכבאות והצלה שהוקמה בחוק הרשות הארצית לכבאות והצלה.
		14. **תחנות דלק ותדלוק** - על פי הקטגוריות הבאות:
12. רגילה - רק דלק.
13. יבילה - מכל עילי ותת קרקעי ממוגן במיגון העונה לאפיון הבא: מכלי הדלק יותקנו בתוך תיבה העשויה מבטון מזוין מסוג B200 (לרבות הפאה העליונה שלה ולהוציא התחתית התיבה) ובעובי 40 ס"מ לפחות.
14. במבנה - אשר עונה לקריטריונים הבאים: כל קירות התחנה הנושקים לחלקי מבנה אחרים הנם מחומרים בלתי בעירים ובעמידות אש תקנית של 4 שעות; מרחק עמדת הניפוק מהחלון הקרוב אליה במבנה שמעל תחנת התדלוק הנו לכל הפחות 8 מ'. מרחק זה יימדד אנכית מיחידת הניפוק אל קצה התקרה שמעליה ובנוסף סכום אורכי האלמנטים, האופקיים החשופים עד החלון הקרוב. הקטע האנכי מיחידת הניפוק אל קצה התקרה הנו לכל הפחות 2 מ'. כל חומרי הבנייה הנם בהתאם לדרישות חוק התכנון והבנייה על תקנותיו.
15. משולבת - תחנת דלק אשר מוכרים בה דלק + גפ"מ.
16. רמות הסיכון לצורך קביעת כמויות מים:
17. דרג א' - עד 10 נקודות, בהתאם להגדרת רמת סיכון תחנת הדלק ותדלוק לצורך קביעת אספקת המים הנדרשת.
18. דרג ב' - 15-11 נקודות, בהתאם להגדרת רמת סיכון תחנת הדלק ותדלוק לצורך קביעת אספקת המים הנדרשת.
19. דרג ג' - מעל 15 נקודות, בהתאם להגדרת רמת סיכון תחנת הדלק ותדלוק לצורך קביעת אספקת המים הנדרשת.
	* 1. **תעודת בדיקה** - תעודת בדיקה בדבר התאמה לתקן שניתנה לפי סעיף 12 לחוק התקנים.
		2. **תקן ישראלי (ת"י)** - תקן ישראלי רשמי, או תקן ישראלי כמשמעותו בחוק התקנים.
		3. **תקנות התכנון והבנייה** - תקנות התכנון והבנייה (בקשה להיתר, תנאיו ואגרות), התש"ל-1970.
	1. **תנאים מוקדמים**
		1. לבקשת רישיון עסק או להיתר זמני (להלן - בקשה) יצורפו המסמכים המנויים להלן:
20. אפיון רשת המים המזינה את העסק, לפי הטופס שבנספח "בדיקת אופיין רשת מים למבנה על פי נוהל 529", לאחר שנחתם על-ידי אחד מאלה:
21. מהנדס.
22. הנדסאי.
23. גורם מוסמך.
24. נספח תיאור אמצעים לבטיחות אש, כאמור בתקנה 11א לתקנות התכנון והבנייה. דרישה זו לא תחול על עסק ששטחו הכולל אינו עולה על 100 מ"ר, ושאינו מיועד להכיל מעל 50 איש או לאחסון חומרים מסוכנים.

ניתן להגיש העתק מנספח תיאור אמצעים לבטיחות אש שצורפה לבקשה להיתר בנייה, ובלבד שיצורפו אליו כל אלה:

1. העתק מהיתר הבנייה.
2. הצהרה בחתימת ידו של המבקש, לפיה לא נעשה שינוי פנימי או שינוי בשימוש של הבניין המשמש את העסק, כולו או מקצתו, מיום הכנת הנספח האמור.
	1. **רישום ודיווח**
		1. בעל העסק יודיע לנותן האישור על כוונה לניתוק יזום של מערכות כיבוי אש על-ידו, וזאת לכל הפחות שבעה ימים לפני היום שבו מתוכנן הניתוק; לעניין סעיף זה, "מערכת כיבוי אש" - אחת מהמערכות הבאות, אם קיימת חובה להתקינה לפי דין: גלאים, מתיזים, גנרטור, מערכת על לחץ ושחרור עשן.
		2. בעל העסק יודיע לנותן האישור באופן מידי בכל פעם שאחת ממערכות כיבוי אש חדלה מלפעול**.**
	2. **כללי**
		1. בעל העסק יפעיל את העסק תוך נקיטה והתקנת אמצעי בטיחות אש והצלה ההולמים את היקף הפעילות בעסק, רמת הסיכון הנובעת מאופי הפעילות בעסק, ממספר השוהים בו, ממיקומו, שטחו ולפי כל דין.
		2. אין בדרישות המופיעות במפרט זה כדי לגרוע מהדרישות הקבועות על-פי כל דין, לרבות דיני התכנון והבנייה.
		3. מבלי לגרוע מכלליות האמור בסעיפים 6.5.1 ו-6.5.2, אין בהוראות מפרט זה כדי לגרוע מהדרישות הקבועות בתקנות התכנון והבנייה לצורך קבלת היתר בנייה, כפי שחלו במועד שבו הוגשה הבקשה להיתר בנייה, ובכל מקום שבו ישנה התייחסות במפרט לדרישות הנוגעות לבטיחות אש בעסק, הן תבואנה בנוסף לדרישות תקנות אלו.
		4. הפניות במפרט לתקן ישראלי מחייבות כי תתקיים התאמה מלאה בין מבנה העסק, תכולתו ואמצעי בטיחות אש והצלה בו לבין דרישות הקבועות בתקן; ובעל העסק, או מי מטעמו שמונה לעסוק בתחום זה, מחויב להכיר את דרישות התקן, ולוודא כי תתקיים התאמה מלאה של העסק כנדרש
		5. הדרישות המופיעות במפרט יקוימו לכל אורך תקופת פעילותו של העסק, ובעל העסק אחראי לכך שלא יתבצעו כל שינויים שהם בעסק העומדים בסתירה להוראות המפרט ולתנאי הרישיון.
		6. תחזוקת אמצעי בטיחות אש והצלה:
3. אמצעי בטיחות אש והצלה יימצאו במצב תקין בכל עת, ובעל רישיון העסק יוודא את ביצוען של הבדיקות, הטיפולים וכל פעולה אחרת הנדרשת לצורך כך (להלן - תחזוקת אמצעי כיבוי אש והצלה).
4. תחזוקת אמצעי כיבוי אש והצלה תתבצע לפי הוראות התקן הישראלי התקף והוראות היצרן, ואם ניתנו הוראות נוספות על-ידי נותן האישור - בהתאם להוראות אלו.
	1. **דרכי גישה**
		1. בעל העסק יבטיח את קיומן של דרכי גישה לעסק לצורך פעילות כיבוי והצלה.
	2. **עמידות אש של חומרים**
		1. חומרי הציפוי והגימור שבהם ייעשה שימוש בתחנת הדלק יעמדו בתקן ישראלי ת"י 921, השימוש בחומרי בנייה לפי תגובותיהם בשריפה. בדיקת אי דליקותם וסיווגם של החומרים תיערך בהתאם לתקן ישראלי ת"י 755, סיווג בשרפה של מוצרי בנייה ואלמנטי בניין - שיטות בדיקה וסיווג לפי תוצאות הבדיקה. לעניין סעיף זה – שימוש בחומרי ציפוי וגימור כולל הן שימוש הן פנימי, והן שימוש חיצוני.
	3. **דרכי מוצא**
		1. **פתחי יציאה:**
5. בעסק המיועד להכיל עד 50 איש, יהיה פתח יציאה אחד ברוחב של 0.9 מ' נטו לפחות.
6. בעסק המיועד להכיל למעלה מ-50 איש אך לא יותר מ-500 איש, יהיו לפחות שני פתחי יציאה ברוחב של 1.1 מ' נטו כל אחד, וכיוון הפתיחה של הדלת יהיה כלפי כיוון המילוט.
7. בעסק המיועד לאחסון חומרים מסוכנים, לייצורם או לשימוש בהם וגודלו עולה על20 מ"ר, יהיו לפחות שני פתחי יציאה ברוחב של 0.9 מ' נטו לפחות כל אחד, כאשר דלת אחת לפחות תיפתח ישירות אל החוץ.
	* 1. דרכי המוצא, לרבות פתחי היציאה יהיו פנויים מכל מכשול בכל עת.
		2. הותקן מנעול על דלת בדרך המוצא, יהיה ניתן לפתוח את הדלת מכיוון המילוט בלא מפתח נשלף**.**
	1. **שילוט**
		1. בתחנת דלק ותדלוק יותקן שילוט וסימון, כמפורט בפרק ב': סימן י"ח לתקנות התכנון והבנייה, בשינויים המחויבים:
8. בכל תחום תחנת דלק ותדלוק יוצבו שלטים האוסרים על עישון או הדלקת אש, וכן שלטי הוריה לחדר החשמל, חדר גנרטור, מפסק חשמל חירום ראשי וציוד כיבוי.
9. גובה כיתוב האותיות בשלטים לא יקטן מ- 25 מ"מ.
10. עובי האותיות בשלטים לא יקטן מ-5 מ"מ.
11. הכיתוב על השלט יהיה בגוון לבן על רקע אדום.
	1. **תאורת חירום**
		1. תאורת חירום תותקן מעל פתח היציאה מהמשרד.
	2. **אספקת מים (כולל ברזי כיבוי)**
		1. בעל העסק ינקוט בכל האמצעים הדרושים על מנת שאספקת המים תהא בכמות ובלחץ הדרושים לשם פעולתם התקינה של כלל ציוד הכיבוי שיש להתקינו בעסק.
		2. בתחנת דלק ותדלוק דרג א' יותקן ברז כיבוי חיצוני בקוטר של "3 בהתאם לתקן ישראלי ת"י 448, הידרנט לכיבוי אש, חלק 1 וחלק 3, במרחק של מקסימום 30 מ', ובמרחק שלא יפחת מ-15 מ' ולא יעלה על 30 מ' מיחידת הניפוק וממיקום פריקת המכלית. מניין ברזי כיבוי יענה לאספקת המים הכוללת, אך לא יפחת מספרם משניים.
12. אספקת המים לתחנת דלק ותדלוק דרג א' לא תפחת מ-900 ל/ד בלחץ דינמי לפחות 2 אטמ' למשך 60 דקות לפחות.
	* 1. בתחנת דלק ותדלוק דרג ב' וג' יותקן ברז כיבוי חיצוני "3\*2 על זקף 4", בהתאם לתקן ישראלי ת"י 448, הידרנט לכיבוי אש, חלק 1 וחלק 3, לפחות במרחק של מקסימום 30 מ', ובמרחק שלא יפחת מ-15 מ' ולא יעלה על 30 מ' מיחידת הניפוק וממיקום פריקת המכלית. מניין ברזי כיבוי יענה לאספקת המים הכוללת, אך לא יפחת מספרם משניים.
13. אספקת המים לתחנת דלק ותדלוק דרג ב' לא תפחת מ-1350 ל/ד בלחץ דינמי לפחות 2 אטמ' למשך 60 דקות לפחות.
14. אספקת המים לתחנת דלק ותדלוק ג' לא תפחת מ-2000 ל/ד בלחץ דינמי לפחות 2 אטמ' למשך 60 דקות לפחות.
	* 1. יותקן מזענק נייח בספיקה של כ-900 ל/ד לפחות, לצורך הסלנה על מכלית כביש במקומות הבאים:
15. בתחנת דלק ותדלוק משולב (דלק + גפ"מ).
16. במתחם משולב תחנת תדלוק ומקום התקהלות/מרכז מסחרי אשר המרחק בין נקודת פריקת הדלקים למקומות אלו קטן מ- 30 מטר.
	* 1. המזענק יותקן כך שייתן כיסוי לכל מעטפת המכלית. אם הדבר אינו אפשרי, יותקן מזענק נייד. אספקת המים למזענק תיחשב במניין אספקת המים הכוללת הנדרשת לפי רמת הסיכון של תחנת דלק ותדלוק.
		2. אם מותקנת במקום מערכת כיבוי אוטומטית במים (ספרינקלרים), יש להוסיף את אספקת המים הנדרשת למערכת המתיזים לאספקת המים המצוינת לעיל לצורך קבלת אספקת המים הכוללת.
		3. לכל ברזי כיבוי תובטח גישה מתאימה לרכב כיבוי פנויה ממכשולים.
		4. בתחנת דלק ותדלוק חדשה, ברז הסנקה יוצב מחוץ לעסק במרחק שלא יעלה על 6 מטרים מקצה העסק.
	1. **ציוד כיבוי**
		1. בתחנת דלק ותדלוק יותקן גלגלון כיבוי אש עם זרנוק בקוטר "3/4 עם מזנק צמוד. תשתית הצינורות לגלגלון תהיה ממתכת.
		2. בתחנת דלק ותדלוק בקרבת ברזי כיבוי יותקן ארון כיבוי תקני הכולל:
17. 2 זרנוקים בקוטר "2 באורך 15 מ' כל אחד.
18. מזנק בקוטר "2.
19. מספר הארונות לא יעלה על 2.
	* 1. הציוד יאוחסן בארון, שמידותיו לכל הפחות: גובה 120 ס''מ, רוחב 80 ס''מ, ועומק 30 ס''מ.

על הארון ייכתב: ''עמדת כיבוי אש''.

* + 1. תשתית הצינורות לברזים הרשומים לעיל תהיה מתכת.
		2. בתחנת דלק ותדלוק שבה עד 6 עמדות ניפוק יוצבו 3 מטפי כיבוי אבקה תקניים, בגודל של 6 ק"ג כל אחד. על כל עמדת ניפוק נוספת יותקן מטפה כיבוי אבקה נוסף במשקל 6 ק"ג, כך שסך כך המטפים לא יעלה על שישה.
		3. בכל תחנת תדלוק יותקן מטפה בגודל 50 ק"ג אבקה על גלגלים.
		4. עמדות כיבוי האש תותקנה כך שתיתנה מענה לכיסוי כל שטח תחנת דלק ותדלוק.
		5. ציוד הכיבוי יהיה נגיש וזמין, ויוחזק במצב תקין בכל עת. ציוד הכיבוי יהיה נגיש וזמין, ויוחזק במצב תקין בכל עת.
	1. **מערכת מתזים**
		1. בתחנת דלק ותדלוק במבנה, כולל מתחם תחנת התדלוק במבנה, תותקן מערכת כיבוי אש אוטומטית במים, המותקנת על-פי התקן הישראלי ת"י 1596, מערכות מתיזים - התקנה (להלן - מערכת מתיזים):
1. בכל תחנת דלק ותדלוק יבילה (מכל עילי ו/או תת קרקעי) תותקן מערכת קצף קבועה, המחוברת למערכת המים, ולפי האפיון המפורט להלן:
2. 200 ליטר תרכיז קצף כיבוי הפועל בריכוז של 3%, התואם חומרים אלכוהוליים.
3. מערבל קצף בספיקה של 200 ליטר/דקה.
4. מזנק קצף בספיקה של 200 ליטר /דקה, הפועל ביחס ניפוח 1:15 לצורך הסלנה על מכליות הכביש.
5. בתחנת דלק ותדלוק עם מכל עילי מעל פתחי המכלים ומעל משאבות מילוי מכלי התחנה (אם קיימות), תותקן מערכת מתיזי קצף. את מערכת מתיזי הקצף ניתן יהיה להפעיל באופן ידני ואוטומטי. ההפעלה האוטומטית תהיה באמצעות גלאי חום, כגון כבל צמד מתכות.
	* 1. דרישה זו לא תחול על תחנה יבילה עם מכל תת-קרקעי, בתנאי שפתחי המכלים הנם בגובה הקרקע.
		2. מערכת כיבוי האש האוטומטית תתוכנן ותותקן לפי האמור בת"י 1596, מערכות מתיזים - התקנה ובהתאמה ל[הוראת נציב 529, זמינות רשת מים ופריסת ברזי כיבוי](http://www.102.gov.il/Fire%20Documents/CommissionerDirective/Directive529.pdf).
		3. המערכת צריכה להתאים לסוג המבנה וייעודו, מיקומו, לשטחו, השימוש בו ודרגת סיכון האש של חלקיו (כגון: אזור אחסנה, אזור משרדים, אזור מכירות וכו').
		4. יש לקבל אישור בכתב על התאמת תכניות המערכת והצהרת המהנדס לדרישות ת"י 1596. העתק מתעודת בדיקה והצהרת מהנדס כאמור תוגשנה לשירותי הכבאות/נותן האישור.
		5. מערכת המתיזים תתוחזק במצב תקין, בכל עת. בדיקת מערכת המתיזים תעשה על-פי ת"י 1928, מערכות לכיבוי אש במים - בקרה, בדיקה ותחזוקה. העתק מתעודת בדיקה בצירוף מפרט הבדיקה יוגשו לשירותי הכבאות/נותן האישור על פי דרישתו.
		6. מערכת המתיזים תתוחזק במצב תקין בכל עת.
	1. **מערכות גילוי אש ועשן**
		1. במשרד תחנת דלק ותדלוק יבילה תותקן מערכת גילוי אש ועשן המותקנת על-פי ת"י 1220, חלק 3, מערכות גילוי אש - הוראות התקנה ודרישות כלליות.
		2. המערכת תהיה פרוסה בכל חלקי תחנת דלק ותדלוק:
6. יש לקבל אישור בכתב על התאמת תכניות המערכת לדרישות ת"י 1220, חלק 3. העתק מתעודת בדיקה תוגש לשירותי הכבאות/נותן האישור.
	* 1. מערכת גילוי אש ועשן תתוחזק במצב תקין, בכל עת. בדיקת מערכת גילוי אש ועשן תיעשה על-פי ת"י 1220, חלק 11, מערכות גילוי אש - תחזוקה. העתק מתעודת הבדיקה על גבי נספח ג', כמפורט בתקן תוגשנה לשירותי הכבאות/נותן האישור, על פי דרישתו.
		2. מערכת גילוי אש ועשן תתוחזק במצב תקין בכל עת.
	1. **מערכת חשמל**
		1. בתחנת דלק ותדלוק חדש או בעת החלפת לוח החשמל הראשי בתחנת דלק ותדלוק קיים, יותקן לוח חשמל ראשי בעל חלל משותף בלבד.
		2. בכל לוח חשמל ראשי בעל חלל משותף וסגור, למעט אם לוח נמצא בחלל מוגן על ידי מערכת כיבוי אוטומטית (ספרינקלרים), תותקן מערכת כיבוי אוטומטית.
		3. לוח חשמל דמוי כוורת יותקן בקרבתו מטפה כיבוי אבקה במשקל 6 ק''ג נוסף לסך המטפים בתחנה, במקום מערכת כיבוי אוטומטית.
		4. בלוחות חשמל הממוקמים בעסק תותקנה המערכות הבאות:
7. לוח חשמל בעל זרם של 63 אמפר - ככל שנדרש להתקין בעסק מערכת גילוי אש ועשן, יותקן גלאי עשן בלוח החשמל.
8. לוח חשמל בעל זרם של 80 אמפר - ככל שנדרש להתקין בעסק מערכת גילוי אש ועשן, יותקנו גלאי עשן בלוח החשמל ומערכת ניתוק לוח חשמל ממקור ההזנה.
9. לוח חשמל בעל זרם של 100 אמפר ומעלה - תותקן מערכת גילוי אש או עשן הכוללת גלאים, מערכת כיבוי אוטומטית יבשה, ומערכת ניתוק לוח חשמל ממקור ההזנה.
10. על אף האמור בסעיף 6.15.4.(3), אין חובה להתקין מערכת כיבוי אוטומטית בלוח חשמל בעל זרם של 100 אמפר ומעלה, המקיים את כל הדרישות הבאות:
11. עומד בתקן ישראלי ת"י 1419.
12. מותקן בו גלאי עשן.
13. מותקנת בו מערכת ניתוק לוח חשמל ממקור הזנה.
14. נמצא באזור כיסוי של מערכת כיבוי אוטומטית.
	* 1. מערכת גילוי האש ו/או העשן המותקנת בלוח החשמל תותקן על-פי תקן ישראלי ת"י 1220, חלק 3, מערכות גילוי אש - הוראות התקנה ודרישות כלליות.
		2. מערכת הכיבוי האוטומטית היבשה המותקנת בלוח החשמל, תותקן על פי תקן ישראלי ת"י 5210, מערכות לכיבוי אש בארוסול, או תקן ישראלי ת"י 1597, מערכות כיבוי אש אוטומטיות בגז כיבוי, בהתאם לסוג המערכת המותקנת.
		3. בכל תחנת דלק ותדלוק יותקן מפסק חשמל חירום במקום בולט ונגיש, אשר במקרה חירום ינתק את זרם החשמל לכל המבנה.
		4. מערכת גילוי וכיבוי אש ועשן המותקנת בלוח החשמל תתוחזק במצב תקין בכל עת.
		5. מתקני החשמל בעסק ייבדקו באופן תקופתי בהתאם להנחיית רשות הכבאות וההצלה "בדיקה תקופתית למתקני חשמל - עדכון", ועל פי כל דין.
	1. **מערכות שליטה בעשן**
		1. בתחנת דלק ותדלוק, במבנה הסגור ב-75% ויותר מהמעטפת סביבה, תותקנה המערכות הבאות:
15. מערכת החלפת אוויר מאולצת בספיקה של 300-600 מ''ק לשעה לכל יחידת ניפוק. המערכת תהיה מבוקרת מחשב, שבו קיימים נתונים דינמיים של מערכת הניטור של גזי הפליטה מהרכבים ומערכת הניטור בתחנת התדלוק.
16. מערכת השבת אדי דלק. מערכת השבת אדי דלק תעמוד בכל הנדרש בסעיפים 3.6.7 עד 3.6.9.
	1. **גנרטור חירום**
		1. בתחנות דלק ותדלוק אשר נדרש להתקין בהן משאבות מים לכיבוי אש או מפוחי יניקת עשן לפי מפרט זה ועל-פי כל דין, יותקן גנרטור, אשר יהיה בכוחו לספק גם זרם חשמל בשעת חירום להפעלתם.
		2. הגנרטור יותקן בהתאם לקבוע בפרט 3.7.4.1 (ב)-(ח) לתוספת השנייה לתקנות התכנון והבנייה.
		3. הגנרטור יתוחזק במצב תקין בכל עת.
	2. **הדרכה**
		1. עובדי העסק יעברו אחת לשנה קלנדרית הדרכה בתחום בטיחות אש, אשר תכלול, בין השאר, את הנושאים הבאים:
17. הכרת סיכוני האש.
18. נוהל תגובה לאירוע חירום, כולל דרכי התקשרות לגורמים הרלוונטיים.
19. הפעלת אמצעי הכיבוי בשעת אירוע.
	* 1. הדרכת עובדי העסק תבוצע על-ידי מי שמתקיים בו אחד מאלה:
20. הוסמך כמדריך בטיחות על-ידי מפקח עבודה ראשי במשרד העבודה, הרווחה והשירותים החברתיים, ועבר השתלמות ''ממונים לבטיחות אש'' במוסד לבטיחות ולגהות, או במוסד אחר שהוכר למטרה זו על ידי משרד העבודה, הרווחה והשירותים החברתיים.
21. מהנדס הרשום במדור בטיחות או בטיחות אש של פנקס המהנדסים והאדריכלים.
	* 1. סיים קורס מדריכים של בית הספר הארצי לכבאות והצלה, והיה עובד של איגוד ערים או של מחלקה לשירותי כבאות ברשות מקומית או ברשות הארצית לכבאות והצלה לפחות 8 שנים ברציפות.
	1. **אישורים**
		1. על פי דרישת נותן האישור, ימציא בעל העסק מסמכים ואישורים על תקינות ציוד הכיבוי, ובכלל זה:
22. אישור גורם מוסמך, כי חומרי הציפוי והגימור שבהם נעשה שימוש במבנה המשמש את העסק נבדקו ועומדים בתקן ישראלי ת"י 921, השימוש בחומרי בניה לפי תגובותיהם בשריפה.
23. אישור כי כל ציוד הכיבוי במים (עמדות כיבוי, גלגלונים, ברזי כיבוי, זרנוקים, מזנקים) נבדק ונמצא תקין.
24. אישור כי מטפי הכיבוי הקיימים בעסק נבדקו בהתאם לתקן ישראלי ת"י 129, חלק 1, מטפים מיטלטלים: תחזוקה, ונמצאו תקינים. האישור יינתן על-ידי אדם שהוסמך לכך על ידי הרשות לכבאות והצלה.
25. אישור כי מערכת החשמל המותקנת במקום נבדקה, ונמצאה תקינה בהתאמה לחוק החשמל התשי"ד-1954 (להלן - חוק החשמל) ותקנותיו, כולל תאורות החירום המותקנות במקום. על האישור לכלול התייחסות למיקום ותקינות מפסק חשמל ראשי לשעת חירום, וטבלה המפרטת את מיקום לוחות החשמל, מספרם ואת גודל האמפר של כל לוח. האישור יינתן על-ידי בעל רישיון לעבודות חשמל לפי חוק החשמל, אשר רשאי ליתן אישור כאמור, בהתאם לסוג רישיונו.
26. אישור של מבצע הדרכה על ביצוע הדרכה לעובדי העסק בתחום בטיחות אש.
27. אישור גורם מוסמך המעיד על תקינות המערכת האוטומטית לגילוי אש. האישור יוגש על טופס לפי נספח ג' לתקן ישראלי ת"י 1220, חלק 11, ויכלול גם התייחסות לתקינות מערכת הגילוי, הכיבוי והניתוק האוטומטי בארונות החשמל, ככל שמערכות אלה מותקנות בעסק.
28. אישור גורם מוסמך המעיד שמערכת הכיבוי המתוקנת בארון החשמל נבדקה ונמצאה תקינה, בהתאמה מלאה לתקן ישראלי ת"י 5210, מערכות לכיבוי אש בארוסול, או תקן ישראלי ת"י 1597, מערכות כיבוי אש אוטומטיות בגז כיבוי, בהתאם לסוג המערכת המותקנת.
29. אישור גורם מוסמך, כי המערכת האוטומטית לכיבוי אש (ספרינקלרים) נבדקה ונמצאה תקינה בהתאמה מלאה לתקן ישראלי ת"י 1928. על האישור לכלול את מפרט הבדיקה.
30. אישור כי גנרטור החירום נבדק ונמצא תקין. האישור יינתן על ידי בעל רישיון לעבודות חשמל לפי חוק החשמל אשר רשאי ליתן אישור כאמור, בהתאם לסוג רישיונו.
	1. **שונות**
		1. לא תאושר הקמת או הפעלת תחנת דלק ותדלוק בגפ''מ במבנה.
	2. **נספחים**
		1. את פרסומי הרשות הארצית לכבאות והצלה ניתן למצוא ולהוריד באתר הרשות הארצית לכבאות והצלה.